admin ⋅ EUSKAL HERRIA, FOLK, SKA ⋅ 1 comment\nESTILOA – Ska – Folk /( Bilbo / Bizkaia – Euskal Herria )\ntelf: 618627931 / 639760466 // info@maukamusik.com // huntzamusikataldea@gmail.com\nJEITSI – DESCARGAR – DOWNLOAD\nAipatu bezala, Bilbon sortutako taldea den arren, taldekide guztiak gipuzkoarrak dira. Lasturkoa da Josune Arakistain Salas, trikitilari eta ahotsa. Ibilbide oparoa izan du trikitixaren munduan, 2013 eta 2014-ko Euskal Herriko Trikitilari Gazteen txapelketak irabazteaz gain, plazarik plaza ibili izan baita urte askotan. Uxue Amonarriz Zubiondo eta Aitor Huizi Izagirre hernaniarrak dira. Lehena, pandero jole eta ahotsa da taldean, nahiz eta txikitatik trikitixarekin harremana izan duen; bigarrena, aldiz, biolin jolea da, eta herri musikak betidanik erakarri izan du, hainbat dantza-talde zein herri-musikaren inguruko taldeetako partaide delarik. Anaiak dira, Ataungo Aitzol eta Inhar Eskisabel Ruiz. Gitarra eta baxua jotzen dute eta lehenago Indarra taldean ibilitakoak dira biak. Baterian, Peru Altube Kazalis arrasatearra dugu. Gaztetan perkusioan murgildu zelarik, Garraxi taldean eman zituen lehen pausoak eta orain Huntza taldearekin batera The Potes taldean dihardu.\nHori horrela, taldearen lehen agerpena 2016ko martxoaren 8an izan zen, Harro gaude kantua plazaratuz. Honetan, oholtza gainera salto egin zuten lehen emakumeak omentzen dira. Hasiera apal honek, ateak ireki zizkien jarraian etorriko ziren kontzertu eta agerraldiei.\nEgun, Haritz Harreguyren eskutik, Usurbilgo Higain estudioan beren lehen CD-a izango dena grabatzeko aukera izan dute, eta, oraindik eskuartean ez dugun arren, laster ikusiko du argia, 2016ko Durangoko azokan Mauka disketxearen eskutik.\nEsanak esanda, kale-kantoietako huntza bezala sustraiak lurrean erroturik hormetan gora eginez aurkituko dute beren bidea.– –\n« ERO – Garaiz gaude ( 2016 )\t» ARROTZAK – Arrotzak ( 2016 )\nAbr 21, 2017 @ 00:43:47\nEscucha canciones del album Ertzetatik, como Inundik Inoare , Kalabazak , Aldapan Gora y muchas otras.


Irekia Eusko Jaurlaritza - Gobierno Vasco :: Polizia eta Larrialdietako Euskal Akademiak behin-behinean erabaki du 35 urtetik gorakoak Ertzaintzara sartzeko probetara aurkeztu ahal izatea\nGaiari buruzko behin betiko ebazpen judizialaren zain\nPolizia eta Larrialdietako Euskal Akademiako zuzendari Malentxo Arruabarrenak ebazpen bat egingo du datorren astean, eta horretan behin-behinean onartu du 35 urtetik gorako hautagaiak –izena eman dutenak eta gainerako betekizunak betetzen dituztenak– Ertzaintzaren XXIV. promoziora sartzeko probetara aurkeztu ahal izatea. Probetako lehena uztailaren 5ean izango da, BECen.\nErreklamazioak egiteko epea amaitu ondoren, alegia, datorren ekainaren 6an, Akademiako zuzendariak Ertzainaren oinarrizko eskalara sartzeko probetara onartu eta baztertu dituztenen behin betiko zerrenda argitaratuko du.\nAuto judizial baten bidez, Euskal Autonomia Erkidegoko Justizia Auzitegi Nagusiak probak egiteko aukera eman zion kautelazko neurri gisa 35 urte baino gehiago zituen Ertzaintzarako hautagai bati. Auto horri jarraiki, Akademiak erabaki du izena eman zuten 35 urtetik gorako hautagaiak behin-behinean onartzea.\nAzken finean, erabaki honen bidez bi gauza lortu nahi dira. Batetik, Ertzaintzara sartzeko aurreikusitako egutegiarekin jarraitzea –lehen proba, bada, uztailaren 5ean egingo da–, eta, bestetik, izena eman zuten 35 urtetik gorakoei hautaketa-prozesuan behin-behinean parte hartzeko aukera ematea. Dena den, Ertzaintzara sartzeko benetako aukera Euskal Autonomia Erkidegoko Justizia Auzitegi Nagusiaren epaiaren mende egongo da.\nSegurtasun Sailak legezkotasun, indarreko araudi eta Justiziako Auzitegi Nagusiak gai honi buruz egindako epaiekiko errespetua defendatzen du, 35 urtetik gorakoei sartzeko muga jartzeari dagokionez. Neurri horrekin belaunaldi-erreleboari aurre egin nahi zaio, plantillari egonkortasuna eman nahi zaio eta erretiroa hartzeko uneko araubide bereziaren egonkortasuna bermatu nahi da.


Gaur, abenduaren 3an, Euskararen Nazioarteko Egunean, amaituko da "Euskaraldia 11 egun euskaraz" ariketa soziala; helburua 11 egun hauetan aldatzen diren ohiturak denboran irautea da.\nAbenduaren 3a Eusko Ikaskuntzak izendatu zuen Euskararen Nazioarteko Egun 1959an. Gerora, 1995an, Euskaltzaindia eta Eusko Jaurlaritzaren ekimenez instituzionalizatu zen eguna. Euskaltzaleek urtero ospatu duten eguna da gaurkoa, izan euskararen normalizazioaren beharra aldarrikatzeko, izan azken urteetako lorpenak gogora ekartzeko.\nAurtengo Euskararen Nazioarteko Eguna, baina, berezia da, gaur amaituko delako hamaika egun iraun duen "Euskaradia: 11 egun euskaraz" ariketa sozial erraldoia. Hamaika egunez 196.000 herritar ari da Euskal Herri osoan, Ahobizi eta Belarriprest moduan, bere hizkuntza-ohiturak aldatzeko ahalegina egiten.\nSoraluzen 574 herritar dabil ekimenean parte hartzen 393 ahobizi eta 181 bearriprest, parte hartzeko adinean dauden herritarren %22 hain zuzen ere.\nEkimena gaur amaituko den arren, helburua arrastoa 11 egunetik harago nabaritzea da, 11 gun hauetan aldatzen diren hizkuntza-ohiturek denboran irautea. Hau entrenamendua izan da, hamabigarren egunetik aurrera hizkuntza-ohiturak aldatzen jarraitzeko, euskarak 365 egun baititu.\nEgun hauetako bizipenak partekatu eta baloratzeko asmoarekin, batzarra egingo dute herriko euskatzaleek abenduaren 15ean, larunbata.\nEguna: Abenduak 15, larunbata.\nTokia: Herri Antzokia.


Ekainaren 1ean zabalduko da epea herri-baratzetarako eskaerak aurkezteko - Orioko Udala\nEkainaren 1ean zabalduko da epea herri-baratzetarako eskaerak aurkezteko\nAlbisteak Maiatzak 31, 2021\nHerri-baratzen erabilera arautzen duen udal-ordenantzari alegazioak aurkezteko epea joan den astean bukatu zen eta ez da alegaziorik aurkeztu. Ondorioz, ordenantzan ezarritakoaren arabera, Udalak berehala jarriko du martxan herri-baratzeak adjudikatzeko prozedura.\nProzedura horren barruan, lehen pausoa epe bat irekitzea da, herri-baratze horietako bat erabili nahi duten interesatuek eskaera Udalean aurkeztu dezaten. Epea ekainaren 1etik 25era bitartean egongo da zabalik (biak barne).\nUdalak 45 partzela dauzka adjudikatzeko. Horietako 6 zuzenean adjudikatuko zaizkie terrenoaren gaur egungo erabiltzaileei, lau urterako. Beraz, 39 partzela dira banatzeko daudenak, bakoitza 40 m2-koa.\nBehin eskaerak aurkezteko epea pasatuta, uztailaren bukaera aldera egingo da partzelen zozketa publikoa, aldez aurretik jakinaraziko den egun batean.\nZozketan sartzeko eta, beraz, herri-baratzeetako baten erabiltzaile izan ahal izateko, baldintza hauek bete behar dira:\nOrion erroldatuta egotea eta herrian bizitzea (gutxienez, azken sei hilabeteotan)\nOrioko Udalarekin zorrik ez izatea\nFamilia-unitatean ez izatea beste inor baratze ekologiko baten erabiltzaile dena\nBaratzen araudia ez betetzeagatik aurrez zigorrik ez jaso izana\nBaratzea erabiltzeko baimenak irauten duen bitartean Orion erroldatuta izatea\nEz eskatzaileak eta ez haren etxeko inork ez izatea nekazaritzarako egokia den terrenorik jabetzan edo usufruktuan\nEskaerak aurkezteko, Udalak prestatu duen eredu ofizial hau erabili behar da, nahitaez, nortasun-agiriaren kopiarekin batera:\nEskaera-eredua euskaraz (PDF)\nEskaera-eredua elebitan (PDF)\nEskaera-orria bete eta udal-bulegoetan aurkeztu behar da. Komeni da eskaera-orria beteta ekartzea udaletxera, jende-ilararik ez sortzeko. Erregistro elektronikoz ere aurkeztu daiteke, baina, betiere, goiko eredu ofiziala erabilita.\nHitzaldia ekainaren 22an\nEkainaren 22an hitzaldia antolatu du Udalak, gaiari buruzko azalpenak emateko: herri-baratzeen ezaugarriak, erabiltzeko baldintzak, erabiltzaileen betebeharrak…\nHitzaldia Arraunetxen izango da, 19:00etan, eta Ekoguneko eta KimuBat enpresako kideek emango dute.


2021/2022: hurbilago - CD Bidasoa\nIa 400 bazkidek gora jaso dute jada ostiraleko sarrera\nGaraipena Billèreren aurkako aurkezpenean (28-21)\n2021/2022 denboraldia hastear dago. Datorren larunbatean, irailak 11, 20:00etan Helvetia Anaitasuna hartuko dugu, eta albiste nagusia harmailetan egongo da: Artalekuk 800 bidasotar hartuko ditu!\nAstearteko ohiko batzar orokorrean azaldu genuen bezala, datozen egunetan neurketa-multzoa aukeratzeko sistema aktibatuko dugu eta kuota kobratuko da banketxe bidez (beste formularen bat erabiltzen duena klubeko bulegotik pasa daiteke). Iaz proposatu genuen bezala, Sacyr ASOBAL Ligako partidak bi multzotan banatuko ditugu (A eta B). Multzo horietatik kanpo geratuko da Barçaren aurkako partida, Klubaren Eguna izendatua izango dena. Hala ere, joan den denboraldian bazkidetza mantendu zutenek ez dute ezer ordaindu beharko, denboraldi zail honetan klubaren ondoan eustearen ahalegina aitortzeko onartu ditugun neurrien artean.\nBazkide kuota bere horretan mantenduko da beste urtebetez, eta iaz bazkide zinetenek Errege Kopako kanporaketarik ere ez duzue ordaindu beharko. Gainera, Europako sarreren prezioak ere merkeagoak izango dira denboraldi honetan. Urriaren 19an edo 26an Artalekun hasiko den EHF Europa Leagueri buruzko informazioa EHFren erabakiak ezagutu eta data hurbiltzen den heinean jakinaraziko da.\nKluba eta bere masa soziala gauetik goizera digitalizatzeak iaz erabiltzeko aukera genuen edukiera optimizatzea ahalbidetu zigun: multzo bateko bazkide guztiek neurketa baterako eserleku guztiak osatzen ez bazituzten, soberako eserlekuak beste taldeari eskaintzea lortu genuen. Denboraldi honetan edukiera 800 ikusletan hasi izana aldaketa bat da: beste multzoko pertson batzuek sarrera lortzeko aukera izango dute. Europako txapelketek eskatzen duten baldintzak kontuan hartuta, klubak ezin ditu gaur 1.450 bazkide baino gehiago izan, beraz, gehienez ere 725 bazkide egongo dira neurketa-multzo bakoitzean.\nHauek izango dira multzoak denboraldi honetan:\nA multzoa: Helvetia Anaitasuna (1. jardunaldia), Logroño La Rioja (7. jardunaldia), Bathco Torrelavega (12. jardunaldia), Frigoríficos Morrazo (17. jardunaldia), Abanca Ademar León (21. jardunaldia), Ángel Ximénez Puente Genil (24. jardunaldia) eta Recoletas Atlético Valladolid (28. jardunaldia).\nB multzoa: Unicaja Banco Sinfin (5. jardunaldia), Incarlopsa Cuenca (10. jardunaldia), Bada Huesca (14. jardunaldia), Iberoquinoa Antequera (19. jardunaldia), Viveros Herol Nava (23. jardunaldia), Fraikin BM. Granollers (26. jardunaldia) eta BM. Benidorm (azken jardunaldia, 30).\nBarçaren aurkako neurketarako (3. jardunaldia) izen-emate galdetegi propioa irekiko da. Irekiko diren eserleku baino eskaera gehiago baleude, zozketa egingo litzateke, ohi bezala.\nItxarote-zerrenda irekiko dugu berriro hurrengo egunetan, eta orain arte euren izena eman dutenen ordenari jarraituz, hauek bazkide bihurtzen hasiko gara. Horietako batzuk 2020ko urtarriletik zain daude! Joan den udan zuzendaritza batzordeak bazkide berriak ez onartzea erabaki zuen, Artalekuko neurketa bakoitzean txartela berritu zuten bazkideek bertaratzeko aukera gehiago izan zitzaten.\nArtalekuko atea berriro irekitzeko ordua da gure familiako, gure koadrilako, gure eskolako, gure etxeko eta gure lantokiko Bidasoako bazkide egin nahi duten kide guzti horiei.\nJoan den denboraldiko helburu berarekin jarraituko dugu: Artaleku zaleentzat eta kirolarientzat leku ahalik eta seguruena izatea. Bidasotarrek frogatu zenuten posible zela: bazkidetza berritzetik, klubaren digitalizaziora Artalekun sartzeko, PDFa mugikorrean deskargatuta, pabiloirako sarbidea 50 minutu lehenago betez, pabiloiaren barruko portaera paregabearekin, irteera mailakatuarekin… Inplikazio eredugarri hau klubaren historiara pasako da bere historiako unerik zailenetako batean.\nAmesgaiztoa atzean geratzen ari dela dirudi, eta Artaleku berriz betetzetik gero eta gertuago gaude. Aupa Bidasoa!!! 💛💙


Nafarroa Oinez Lizarrara itzuliko da, ikastolaren 50. urteurrenean | Gizartea | Berria\nHegan oinez lelopean, urriaren 18an ospatuko dute 2020ko Nafarroa Oinez, Lizarran. Jaialdia urte osora zabaltzea dute helburuetako bat, «euskararen ezagutza eta erabilera» sustatzeko. Tuterako Argia Ikastolak aurtengo jaialdiaren ostean jasotako babesa ere eskertu du.\nTuterako Argia Ikastolak antolatu du aurtengo Nafarroa Oinez. Jagoba Manterola / FOKU\nGaur aurkeztu dute 2020ko Nafarroa Oinez. Tuterako Argia ikastolak lekukoa pasatu dio Lizarrako ikastolari; bere ardura izango da datorren urteko Nafarroako ikastolen jaialdia antolatzea. Hegan oinez lelopean ospatuko dute, urriaren 18an; hain zuzen ere, ikastolaren 50.urteurrenean. «50 urteetan pausorik pauso bidea egin dugu, Lizarran euskaraz bizi eta hazi gara; orain abiadura hartu eta hurrengo 50 urteetarako hegan egin nahi dugu», adierazi dute Lizarra ikastolako ordezkariek.\nJaialdia oinarri zehatz batzuen baitan antolatuko dute. Batetik, antolatzaileek jakinarazi dutenez, euskara izango da ekinaldiaren ardatza: «Euskalduntze prozesuan ikastolak izandako protagonismoa funtsezkoa izan da, eta horretan jarraitzeko asmoa dugu». Kooperatibismoa eta gizarte lana ere aipatu dituzte, eta nabarmendu dute ikastola «herriaren zerbitzura» jartzeko beharra dagoela. Jasangarritasuna, ingurunearekiko ardura izatea da jarri duten beste oinarrietako bat. Azkenik, etorkizuna izan dute gogoan. «Orain arte aipatutako oinarri guztiak bideratu ahal izateko, belaunaldi berriak behar ditugu, etorkizunean lorpenak segurtatzeko, eta erronka berriei eutsi ahal izateko», ohartarazi dute ordezkariek.\nNafarroa Oinez urte osora zabaltzeko asmoa ere agertu dute: «Nafarroa Oinez urte osoan zehar aurrera eramaten den proiektua da, nafar guztientzako ekimen ugari biltzen dituena». Azaldu dute ekintza horiekin euskararen «ezagutza» eta «erabilera» sustatu nahi dituztela. Besteak beste, Artea Oinez, Txikiak Handi, Guztiok Bagara eta Oinez Berdea dira urte osoan antolatzen dituzten egitasmoetako batzuk.\nArgia ikastola, «harro»\nTuterako Argia ikastolaren ardura izan da aurtengo Nafarroa Oinez antolatzea. Urriaren 20an ospatu zuten, Izan argi lelopean. Ordezkariek eskerrak eman dizkiete jaialdira bertaratu eta «eskuzabaltasun osoz» lan egin zuten herritarrei. Eta gaineratu dute «harro» daudela egindako lan guztiarekin: «Euskara eta borondatezko lana eskutik joan dira; alde horretatik, balorazio positiboa egiten dugu».\nJaialdiaren ostean jasotako elkartasuna ere eskertu dute Argia ikastolako ordezkariek. Izan ere, egunean bertan eguraldi txarra egin zuen, eta, azaldu dutenez, ez zituzten aurreikusitako helburuak bete. Hurrengo egunetan, ordea, ikastolako komunitatea osatzen dutenek jendearen «babesa» sentitu zuten.


Premiazkoa da enplegua lehentasun gisa ez duen eredua borrokatzea | LAB SINDIKATUA\nEkintza Soziala Premiazkoa da enplegua lehentasun gisa ez duen eredua borrokatzea\nPremiazkoa da enplegua lehentasun gisa ez duen eredua borrokatzea\nJakitera eman dute gaur langabe kopuruen datua, urtarrilari dagokionez. Egun, 180.319 pertsona dago langabezian Hego Euskal Herrian enplegu zerbitzu publikoek dituzten bulegoetan izena emanda. Gabonetako eta beherapenen kanpainen amaierak urtarrileko langabeziaren gorakada ekarri dute, horrela, aurreko hilabetean baino 4.101 langabetu gehiago dago.\nErregistratutako langabeziaren bilakaeran ez du azken hilabetean galdu den enpleguaren benetako bolumenaren berri ematen. Zehazki, Gizarte Segurantzaren datuek adierazten dute 12.500 pertsonetan egin duela behera afiliazioak. Honen arabera, erregistratutako langabeziaren gorakadak erakusten duena baino handiagoa izango litzateke enpleguaren suntsiketa.\nHonek argi adierazten digu beste behin sortutako enplegu berriak prekarioak eta ezengonkorrak direla, eta beraz, oso hauskorrak. Horregatik da horren garrantzitsua berriz gogoratzea enpleguaren sorrerari dagokionean kantitatea garrantzitsua dela, baina kalitatea, funtsezkoa.\nEnpleguaren kalitatea txarrak erantzule politiko eta ekonomikoak ditu, baina batez ere, asko dio patronalaren “kalitatea” eta bere enpresa ereduaz.\nHorregatik irizten diogu egungo prekarietatearen krisiaren aurrean premiazkoa dela ahalegin guztiak bideratzea enplegua lehentasun moduan ikusten ez duen eredu sozioekonomikoa borrokatzera. Eredu honen arabera, prekarietatea da lana lortzeko bide saihestezina.\nOsakidetzaren egoera larria salatzeko, manifestazioak deitu ditugu urtarrilaren 23an Bilbo, Donostia eta Gasteizen


Lyongo ultrak babesten ari diren ertzainek pilotakadak bota dituzte Amaran | Kirola | Berria\nLyongo ultrak babesten ari diren ertzainek pilotakadak bota dituzte Amaran\nRealeko hainbat zale Lyongo ultrei oldartu zaizkie, eta pilotakadak botaz erantzun du Poliziak. Bideoa: Ultra talde bat, Urka Mendi tabernatik ateratzen.\nTxuri-urdinak Parte Zaharra betetzen hasi dira\nIstilu larriak izan dira Donostiako Parte Zaharrean, Lyonen eta Realaren arteko futbol partidaren harira. 60 bat laguneko ultra talde bat sartu da Parte Zaharrean, borrak eta makilak zituztela, eta tabernetako aulkiak botatzen hasi dira. Ikatz kaleko Urka Mendi tabernan sartu dira, eta gutxienez lau lagun zauritu dituzte.\nBengalak ere jaurti dituzte. Lekukoen arabera, Madrilgo eta Lyongo ultrek osatzen zuten taldea; Urka Mendi tabernan sartutakoek identifikatu dute euren burua madrildartzat. Ikatz kaletik irtetean, botilak jaurti dizkiote elkarri bertako eta kanpoko zaleek, San Jeronimo kalean. Egoera baretu da ondoren. Alderdi Ederren atzeman dituzte ertzainek zale batzuk, eta Artzain Onaren plazan beste talde bat.\nAmaran, berriro piztu dira istiluak. Hainbat zalek botilak jaurti dizkiete ertzainek babestuta zihoazen Lyongo zaleei, eta oldartu egin zaie Ertzaintza, pilotakadak jaurtiz. Estadio barruan dira Frantziako ultrak.\nHamar urte geroago, iritsi da Txapeldunen Liga Donostiara. Realak eta Lyonek gaur jokatuko dute Anoetan txapelketaren atariko itzulerako partida, 20:45ean. Giro beroa eta berezia espero da Anoetan, eta, zaleez gain, emaitza ere aldeko dutela hasiko dute etxekoek; 0-2 nagusitu ziren Lyonen.\nAtzo hasi zen nabaritzen Gipuzkoako hiriburuan Txapeldunen Ligako partiden aura; kamioi sorta Anoetan, ohi baino hesi gehiago estadio kanpoaldean eta Frantziatik etorritako taldearen autobusa hirian bueltaka. Gaur goizean, eguraldia aurkako, apenas izan den partida aurreko girorik Amara inguruan edo Parte Zaharrean, baina pixkanaka ugarituz joan dira elastiko txuri-urdinak.\n18:00etan kalejira egitekoak dira Anoetara, eta 19:15 aldera iritsiko dira Realeko jokalariak estadiora. Ongietorria egitera joateko eskatuz ari dira zale asko. 20:00etan omenaldia egingo diote Alberto Ormaetxea Realeko entrenatzaile zenari.\n20:45ean egingo du eztanda zelaiak, Txapeldunen Ligako ereserkiaren doinuak entzutearekin batera.\nBideoa. Istiluen aurreko giroa\nPartidaren atarikoaren jarraipena egiten ari da Unai Zubeldia 'Berriketan.info'-n


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Fabrikazio-teknikak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema elektroteknikoak eta automatizatuak (Heziketa zikloa). Goi maila" topic_facet:"Automatismo Elektrikoak, Pneumatikoak eta Hidraulikoak (Modulua)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Fabrikazio-teknikak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema elektroteknikoak eta automatizatuak (Heziketa zikloa). Goi maila Proposatutako gaia: Automatismo Elektrikoak, Pneumatikoak eta Hidraulikoak (Modulua) Generoa / Forma: Curriculumeko baliabideak\nAutomatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Eguberri kontzertua - Landarbaso Abesbatza\nEgilea Director | 26 abendua 2019\nDatorren abenduaren 29an Landarbaso Elkarteak bere ohiko gabonetako kontzertua eskainiko du, Super Amaren babesarekin, 19: 00etan. Aurten bilketa guztia Gipuzkoako Epilepsia Elkartearen eskutara joango da, eta Alfonso López de Etxezarreta Sarabia, elkarteko presidentea, bertan izango da.\nKontzertuan Landarbaso elkarteko abesbatza guztiek hartuko dute parte: MusikarT, Kontari, Dizdizka eta Landarbaso. Instrumentista gisa, Alaitz Artola Kontari eta Dizdizkako pianojolea, Iñaki Letamendia perkusioilaria eta Nagore Larrion flautajolea izango ditugu. Azken bi hauek etxeko irakasleak dira.\nGuztiak animatzen zaituztegu Gabonetako hitzordu maitagarri eta zoriontsu honetara, eta jaso 2020rako desiorik onenak.


Hamaiketako osasungarria – Bihotz Gaztea Ikastola\n28/05/2018 @ 10:30 – 08/06/2018 @ 10:45\nHurrengo astelehenetik aurrera DBH 1eko ikasleekin hamaiketako osasungarri baten aldeko kanpaina hasiko dugu. Helburua bi asteetan zehar ikasle guztiek elikagai osasungarriak ekar ditzatela izango da. Zentzu horretan, zuen laguntza ezinbestekoa izango da. Horregatik, atxekituta doakizuen irudian ekar ditzaketen hamaiketako ezberdinen ideiak jaso ditzakezue. Hala ere, ikastolatik, bereziki, frutaren aldeko apostua egiten dugu.\nHH 3, 4 ,5 urte. Kitsune: eskolaz kanpoko ekintza berria →← HAUR HEZKUNTZA 2. ZIKLOKO BILERA OROKORRA


Jon Salsamendiren mezua: "Oriotar eta Orioko zale guztiei" - Orio - Karkara.eus\nJon Salsamendiren mezua: "Oriotar eta Orioko zale guztiei"\nKarkara 2017-09-08 12:24\nOrio Arraun Elkarteko entrenatzaile Jon Salsamendi.\nOrioko traineruko entrenatzaileak mezua zabaldu du sare sozialen bidez, oriotarrek herriko txalupan sinetsi eta denen artean indarrak batu ditzaten. Argazkia: Egiguren Argazkiak\nJon Salsamendi naiz, Orioko entrenatzailea. Talde osoak buruan dabilkigun amets/balentria hau partekatu nahi nuke zuekin: Igande honetan, Oriok inoiz lortu ez duen remontada batekin bandera etxera ekartzea!\nEsatea erraza da, baina lortzea oso-oso zaila. Hala ere, argi dugu, gertatzekotan guztiok eragin beharko dugula, bestela ez da gertatuko. Zer gertatuko zain bagaude... ez da gertatuko! Eragiten badugu... gertatuko da!\nGuk eguneroko lan eta ahaleginarekin probokatuko dugu. Inoiz baino gehiago. Zuek berriz, horiz jantzi, sinetsi, horretaz hitz egin, animoak eman, harro sentitu, amestu... Ba duzue zer egina!\nGaur bertan –ostirala–, 19:15 aldean txalupa plaza paretik pasatzen denean, aukera polita dugu denon artean indarrak batzeko. Guztion artean egindakoak beti izango du saria!\nImajinatzen al duzue denon artean irabazitako bandera batek zer nolako sentipenak sortuko lizkiguken?\nBateren batek pentsatuko du: eta lortzen ez ba dugu? Lortzen ez ba dugu ere, gure esku dagoen guztia egin izanak, inoiz baino harrotasun eta indar gehiago emango digu, ozen eta garbi AUPA ORIO!! esateko.\nBa al Gea?


Zozoak beleari | Garaigoikoa\nHasiera » Sailkatu gabea » Zozoak beleari\nDoktore-tesiak poztasun batzuk eman dizkit dagoeneko. Baina, normalean, irakurri beharreko liburu eta artikulu gehienak ez ditut behar bezala gozatu (hau suabe esanda, kasu batzuetan zeharo gogorra izan da eta). Azken finean, sarritan gauza jakin baten bila zoaz eta besteari jaramon gutxi egiten diozu. Baina beti ez da horrela.\nEz dakit zergatik apuntatuta neukan “Zozoak beleari” liburua bibliografian, 1997an argitaratua. Jon Sarasuak eta Andoni Egañak gutunizketa egiten dute (posta elektronikoaren aurreko sasoiak!) eta mila gai aletzen dute: bertsolaritza (batik bat), baina baita herrigintza, internazionalismoa, kulturgintza, euskara, … ere. Baina tesirako ez dauka ezer, zoritxarrez.\nLiburu horretatik bi aipu ekarri nahiko nituzke. Lehenengoa artisautzarekin du zerikusia eta nire artikulu batekin oroitu naiz:\n“Zeregin apala duk artisautzarena. Molde batera behartzen dik langaia. Zumitza edo buztina moldera behartuaren behartuz, denborarekin abilidadea pilatzen dik artisauak. Abilidadeak sormenari ere bidea irekitzen ziok. Sormena abilidadetik bideratzen duk, moldetik, serieko produktu arruntaren apaltasunetik”.\nBigarrena, aldiz, bizi-nahiarekin eta autokonfiantzarekin, eta transmisioarekin eta belaunaldi arteko harremanekin, eta sormenarekin eta beste hainbat gauzekin bere xumean:\n“Garena izatez jarraituz aldatzea. Aldatzea baita garena izaten jarraitzeko modua”.\nSekulako gozatua izan dut liburuarekin. Badakizue, joan zuen liburutegietara (edo ez).


2020-01-14 - Urola Kostako Hitza : Urola Kostako Hitza\nSua piztu da Azkarate mendatearen inguruko baso batean\nSuhiltzaileek UROLA KOSTAKO HITZAri jakinarazi diotenez, sugarrak Madariaga auzora ere iritsi dira.\nAzpeitiko haurrek hasi dituzte danborradarako entseguak\nSan Sebastian eguneko danborradan parte hartuko duten haurrek gaur egin dute lehen entsegua, Izarraitz pilotalekuan. Bihar eta etzi izango dituzte hurrengo saioak.\nGazteentzako literatur tailerrean izena emateko epea zabaldu dute Zumaian\nIdazketa zein irakurketa landuko dute, sei saiotan. Urtarrilaren 31 izango da izena emateko azken eguna.\nEuskadiko Esnearen Ligak Azkoitian bilera egingo du zapatuan\nZapatuan, hilaren 18an, egingo dute Euskadiko Esnearen Ligako urteko lehen bilera, Kultur Etxean. Edoskitzean interesa duen edonork izango du bertan parte hartzeko aukera.\nTeknologiaren inguruko ikastaroak antolatu ditu Azkoitiko Udalak datozen hilabeteetarako\nOtsailean zehar robotikaren inguruko ikastaroak eskainiko ditu Azkoitiko Udaleko Gazteria Sailak; martxoan, bideojokoen programazioa landuko dute; eta apirilean eta maiatzean, 3D inpresioa eta elektronika. 16 urtetik gorako gaztetxoek parte hartu ahal izango dute ikastaroetan eta izen-ematea zabalik dago jada.


Irekia Eusko Jaurlaritza - Gobierno Vasco :: Eskualdeen Komiteko Presidenteak Euskadi bisitatzeko bidaia instituzionalari ekingo dio bihar\nEskualdeen Komiteko Presidenteak Euskadi…\nMercedes Bresso Eskualdeen Komitearen presidentea, EBko eskualde eta udal guztiak ordezkatzen dituen batzar politikoaren presidentea, alegia, Euskadira etorriko da Patxi López lehendakariarekin biltzeko.\nLehendakariak bere ikuspegia azalduko dio Europako erabakiak hartzerakoan eskualdeek duten zereginaz, maila anitzeko benetako gobernantza ezarri beharraz eta EBn Euskadiren interesak defendatzeko eragileen arteko lan sareak sortzeaz.\nBileran Patxi López lehendakariak aukera izango du Europako agendan puri‑purian dauden gaiez Euskadik duen iritzia jakinarazteko Mercedes Bressori. Gai horien artean daude EB2020 Estrategia, hazkunde ekonomikorako Europako Plana, baita kohesio politika eta Europako erkidegoaren aurrekontua berraztertzea ere, lehentasunezko gaia baita azkeneko hori Euskadiren interesentzat.\nLehendakariak, halaber, laguntza eskatuko dio Eskualdeen Komiteari Estrategia Atlantikoa abiarazteko. Europar Batasunaren presidentetza Espainiaren esku zegoela onartu zen estrategia hori.\nBisitaldia bi egunekoa izango da eta bihar hasiko da, Eskualdeen Komiteko presidenteak eta Odon Elorza Donostiako alkateak arratsaldean izango duten bilerarekin.\nAsteazkenean, hilaren 24an, ordezkaritzako kideak Gasteizera joango dira eta han Patxi López lehendakariarekin bilduko dira Ajuria Enea jauregian. Horren ondoren, beste bilera bat izango dute Arantza Quiroga Eusko Legebiltzarreko lehendakariarekin Eusko Legebiltzarrean.\nEguerdian, Patxi Lazkoz Gasteizko alkatearekin bilduko da eta arratsaldean Europa Biltzar-etxean "hurbiltasuna, parte hartzea eta herritartasuna" izenburupean izango den europar biltzarrean hartuko du parte. Kaleidos. red fundazioak antolatu du biltzar hori.\nEuskadi Eskualdeen Komiteko kide proaktiboenetako bat da. Lehendakaria 2009ko irailean Eskualdeen Komiteko kide izendatu zutenetik, Eusko Jaurlaritzak ehun zuzenketak baino gehiago egin dizkie Europar Batasunean eztabaidatzen ari diren hainbat araudi garrantzitsuri, izan ere, erabaki horiek zuzenean eragiten dute gure egunerako bizitzan Euskadin.\nEusko Jaurlaritzak, halaber, Eskualdeen Komiteko zenbati sare tematikotan hartu du parte: gure jarrera defendatu du automobilgintzaren sektorean, gure iritzia eta gure esperientzia gehitu ditu subsidiariotasun-printzipioaren kontrolerako, edota gure interesak defendatu ditu Botere Legegilea duten Eskualde eta Legebiltzarren Sarean.\nAldi berean, EB 2020 Estrategiari buruzko gure kezka eta eskakizunen berri eman dugu eta gobernu politika eta eskualde eta toki esperientziak erakutsi ditugu hainbat gairi buruz: etxebizitza politikaz (EJ), Estrategi Atlantikoa sustatzeaz (EJ), gizarteratze politikaz (EJ), "Bilbo Efektua" delakoa eskualde garapenerako eredu izateaz (Bilboko udala), Innobasque Gizarte Berrikuntzarako erudu izateaz (Innobasque) edota mugaz gaindiko lankidetzaz.


Tumuluen xenda | Bergarako Udala\nIbilaldi hau Deba arroa eta Urola arroaren artean dagoen mendizerratik luzatzen da. Bertan, interes arkeologikoa duen eremu baten zatia ikus daiteke. 16 kilometro luze da, eta 4 ordu behar dira osorik betetzeko.\nBergaran Elosurako bidea (Gi-3750) hartu eta Gorla parajera iristen garenean kantina berria errepidearen ondoan eskumaldera dagoena, ikusiko dugu. Bertan errepidea gurutzatu eta Elosura doan errepidearen pareko bidea hartu; zertxobait igo ondoren, jaitsiko gara, zabalgune lasai batera iritsiz; bertan Santutxuko baseliza (mapako 1 zenbakia) dago.\nHemen, Elosumendi eta Pol-Poletik pasatuz, Irukurutzetara doan bidea hartuko dugu. Bidea segi eta Labeaga baserria eskuman utzi ondoren aurrerago jarraitu eskumaldean asfaltatuta dagoen bidetik. Goraino igo baino zertxobait lehenago, bidearen ezkerraldean, Sorusaitza mendi tontorraren alboan dagoen Agerreburu trikuharria (mapako 2 zenbakia) aurkituko dugu.\nItzuli berriro bidera eta 30 m. jaitsi ondoren ezkerretara hartu eta han ikusiko dugun bideari jarraitu behar zaio. Bidea mendiek markatzen duten bana lerroaren ezkerretik doa; hortik segi. Hemendik beherantz jarraituz frantses baso' deritzan parajean sartuko gara; hemen alertze pinten artean aurkitzen da Maurketa tumulua (3 zenbakia) .\nTumulua utzi eta bordetara doan bidea jarraitu, borda eskumaldean utzi eta segi aurrera; Leiopago mendiaren IM magalean, gallurretik 400 bat metrora Keixetako-Egia Hegoaldekoa trikuharria (4 zenbakia) dago eta 100 m.ra iparraldera Keixetako-Egia Ifarraldekoa.\nBueltatu berriro utzitako bidera eta beherantz jarraitu, lepora iristerakoan hartu ezkerrera eta 300 bat metrora dago Pol-Pol (5 zenbakia) mendizale elkartekoek jasotako iturria. Gorantz jarraitu ezkero Irukurutzetako trikuharrira (6 zenbakia) heltzen gara.\nMendebalderantz Karakatera doan bidea hartu eta, 500 metrora edo, beste eraikuntza megalitikoa aurkitzen dugu: Kurutzebakar. Hemendik, 200 metrora, hego-mendebalderantz, Aizpuruko-Zabala trikuharria ikus daiteke.\nHala, ibilbidearen erdia egina dago. Bueltatzeko Soraluze eta Bergara arteko herrimugatik doan pista hegoalderantz jarraitu, zonalde lau batera heldu arte. Hemen, ipar-ekialdeko pista hartu eta jarraitu zoru guztietako ibilgailuentzat dagoen pistarekin topo egin arte. Honen bukaeran hasieran egin dugun bidera iritsiko gara. Honek kantinaraino eramango gaitu, hau da, ibilbidearen irteera tokiraino.\nGorla leku aproposa famili giroan naturaz gozatzeko. Bertan Iturriberri eta Askaburuko atseden guneak daude.\nTelebistako antenatik ifar-mendebaldera, 100 bat m.ra Agerreburuko trikuharria dago. Aranzadi, Barandiaran eta Egurenek trikuharri honetan zabalduriko kraterrean ganberaren bi harlauza ikusten dira. 1921eko indusketan giza-aztarnak eta zeramika zatiak jaso ziren. Azken hauekin posible izan zen ontzi oboideo txiki baten profila berreraikitzea. Garbiketa egin zenean harleunezko aizkora bat aurkitu zen.\nMaurketa tumulua inguru honetan dauden bordetatik 79 metro HMra aurkitzen da. Eskuraturiko materialen artean zeharkako trunkadura duen trapezio asimetriko bat, harri beltzezko bi koilare-ale aurkitu ziren.\nKeixetako-Egia Hegoaldekoa Trikuharria industu aurretik izan zen arakatua. Industaileek ganbarako hiru harlauza zutik eta beste bat, estalkirako, aurkitu zituzten. Materialen artean zeramika zatiak, harleunezko aizkora txiki bat, kirten hegaldun gezi-punta bat,... jaso ziren.\nAtseden gune txiki bat bada Pol-Pol iturria izenekoa eta honen inguruan mahaiak. Hemen izen bera duen erreka sortzen da. Berau Bergarako ur-baliabide garrantzitsuena izan da orain dela gutxi arte.\nIrukurutzeta trikuharria izen bereko mendiaren gailurretik ipar-mendebalderantz, 70 m.ra dago eta bakarrik trikuharri honen ganbarako harlauza gordetzen zuen industu zutenean. Urtero, maiatzaren lehenengo igandean erromeria ospatzen da, erromeria honek kutsu erlijiosoa omen zuen; kapelaren zintan gurutze bat zeramala Lezarrisoro baserriko agure zahar bat igotzen omen zen eta honekin batera jendea.\nInguruko beste aukera batzuk Elosu auzoa eta Neberetako elorzuloa dira.


Lolland, aurrez Laaland izenarekin ezagutzen zena, Danimarkako laugarren irla handiena da. 1.243 km²-ko azalera eta 65.764 biztanle ditu (2009). Seelandia eskualdearen hegoaldeko hiru irletako bat da, Falster eta Møn irlekin batera. Erabat laua da, punturik altuenak 25 m-ko altuera baino ez duelarik. Historikoki azukre erremolatxaren ekoizlea izan da eta gaur egun ere berau da industria handiena. Energia berriztagarrien apostua ere egin du eta irlaren hegoaldean bi itsas parke eoliko ezarri ditu, Rødsand eta Nysted Havmøllepark.\nLolland, aurrez Laaland izenarekin ezagutzen zena, Danimarkako laugarren irla handiena da. 1.243 km²-ko azalera eta 65.764 biztanle ditu (2009). Seelandia eskualdearen hegoaldeko hiru irletako bat da, Falster eta Møn irlekin batera. Erabat laua da, punturik altuenak 25 m-ko altuera baino ez duelarik. Irlaren mendebaldea Lolland udalerriak hartzen du eta bertan daude irlako hiri handienak diren Nakskov (13.886 biztanle) eta hiriburua den Maribo (6.023). Irlaren ekialdea eta Falster irla Guldborgsund udalerriaren barnean daude eta bertako herri handiena Sakskøbing da (9.299). Iparraldean baditu hiru irla txiki: Fejø, Femø eta Askø. Historikoki azukre erremolatxaren ekoizlea izan da eta gaur egun ere berau da industria handiena. Energia berriztagarrien apostua ere egin du eta irlaren hegoaldean bi itsas parke eoliko ezarri ditu, Rødsand eta Nysted Havmøllepark. (eu)\nNysted seen from the west.jpg\nLolland, aurrez Laaland izenarekin ezagutzen zena, Danimarkako laugarren irla handiena da. 1.243 km²-ko azalera eta 65.764 biztanle ditu (2009). Seelandia eskualdearen hegoaldeko hiru irletako bat da, Falster eta Møn irlekin batera. Erabat laua da, punturik altuenak 25 m-ko altuera baino ez duelarik. Historikoki azukre erremolatxaren ekoizlea izan da eta gaur egun ere berau da industria handiena. Energia berriztagarrien apostua ere egin du eta irlaren hegoaldean bi itsas parke eoliko ezarri ditu, Rødsand eta Nysted Havmøllepark. (eu)


Oilategitik aldizkariko bilera gaur arratsaldean . Diario vasco\nAurtengo Oilategitik aldizkariaren alea prestatzen hasteko lehenengo bilera egingo du aldizkariko batzordeak gaur osteguna. Bilera Juanena etxean egingo da 19:30ean eta herritar guztiak daude bertara joatera eta parte hartzera gonbidatuak.Irteera ordaintzeko egunaAiztondo Mankomunitateak Santo Domingora irteera antolatu du datorren martxoaren 23an. Bertara joan nahi duten herritarrek gaur osteguna, martxoaren 15ean, dute ordaintzeko azken eguna. Ordainketa arratsaldean egingo da liburutegian.


Beste kulturetara hurbildu, emakume idazleen eskutik\nTalleres del Area de Igualdad : Beste kulturetara hurbildu, emakume idazleen eskutik\n"Beste kultura batzuetara hurbildu, emakume idazleen eskutik" ikastaroa mundua ezagutzeko aukera bat da, literaturaren kultur elkartrukearen bidez eta literatura ahalduntzeko estrategia duten emakume desberdinen beste errealitate batzuetara hurbilduz. Bi zati izango ditu:\n- 1. zatia. Ekialde Hurbileko eta Magrebeko emakumeen gaur egungo literaturara hurbilduko gara, euren esperientzien konplexutasuna ulertzen saiatzeko. Arabiar udaberrian zer eginkizun bete zuten, feminismo motak, elkar hurbiltzen dutena, elkar banatzen dutena, euren autobiografia, nobela, Koranaren irakurketak edo interpretazioak ikusita.\n- 2. zatia. Afrikako emakumeen literatura ezagutuko dugu. Ahozko literaturatik idatzira, Afrikako kontinentetik Ipar Amerikara eta Europara, nobela gehienak argitaratzen diren lekuak. Euren literatura ezagutzean, eguneroko bizitza, euren zereginak, estrategiak bizirauteko eta migrazioak ezagutuko ditugu. Literatura hau ez da oso ezaguna, baina nazioarteko literaturaren panorama eraldatzen ari da.


Eskola euskaldunaren aldeko kanpaina abiatu du EHEk IruÃ±ean\n"Guk eskola euskalduna!" kanpainari ekin dio EHEk. Bost kide Iruñeko Hezkuntza Departamentuaren egoitzan sartu dira, eskola emateko itxura eginez. Foruzainekin euskaraz aritzeagatik bostak komisaldegira eraman dituzte. Gaurtik hasita Euskal Herri osoan izanen dira ekimenak.\n"Guk eskola euskalduna" lemapean, hezkuntza alorrean ematen ari diren erasoak salatzeko kanpaina hasi du Euskal Herrian Euskaraz eragile euskaltzaleak Iruñean. 11:00etan bost lagun Nafarroako Hekuntza Departamentuaren egoitza aitzinean eskola ematen ari zirelako itxura egin dute. "Eztabaidan hasi gara hezkuntza ereduen eta Wert ministroaren azken proposamenaren inguruan", azaldu dute.\n20 minuturen buruan, eraikinean sartu dira "klasearekin jarraitzeko asmotan". Orduan, Foruzaingoa agertu da. "Gazteleraz zuzendu zaizkigu eta identifikatzeko asmoa genuela erantzun diegu, betiere, euskaldun batekin", azaldu dute. Foruzainek errespeturik gabe erantzun dute: "Hobe da denontzat elkar ulertzea, batez ere zuentzat, baina bai eta guretzat ere. Eta elkar ulertzeko, ongi hitz egin beharra dago. Zuek nik erraten dudana ulertzen duzuela uste dut, baina nik ez dut ulertzen zuek diozuena". Euskaraz mintzatzen jarraitu dutenez, komisaldegira eraman dituzte bostak.\nKomisaldegian polizi euskaldunaren zain egon dira ordu bete inguru. Datuak eman ondotik alde egiteko baimena eman diete. Notifikazio bat ailegatuko zaiela ere esan diete, nahiz eta ez duten arrazoirik argitu.\nGaurtik hasita, hainbat ekimen eginen ditu EHEk Euskal Herri osoan, eta herritarrei erasoei aurre egiteko deia luzatu die.\nSarritan esan dugun legez, Euskarak beren herrian bizi duen egoera ez da euskaldunok nahi eta behar duguna. Euskal herritarronak ez diren interesak babesten dituzten menpeko gobernuen eskutik, euskara eta euskaldunok bigarren mailako izatera kondenatzen gaituzten menpeko hizkuntza politikak jasan eta pairatu behar ditugu. Euskarak lehentasunezko izaera behar duen honetan, aipatu menpeko politikek erdaren nagusitasuna mantentzea, errotzea, trinkotzea eta atzeraezin bilakatzea beste helbururik ez dute.\nAipatutakoa garbi erakusten duen alorra da hezkuntzarena. Areago, azken asteotan Espainiako Hezkuntza Ministeriotik entzundakoen ondotik. Berriz ere, eskolatik hasita nahi dute ekin, euskara eta herri euskaldunaren aurkariek. Alta, guk argi dugu zein den euskaltzaleok jorratu beharreko bidea: Euskal Herri euskalduna eraikitzeko urratsak eman eta erasoei aurre egitea.\nAzken urteotan hezkuntzaren alorrean jasan ditugun erasoak eta iruzurrak ez dira gutxi izan; gehiegi aukeran. Frantziar Estatutik ez dator albiste onik. Euskaldunok masiboki agertutako eskariek ez dute erantzunik. Espainiar Estatutik datozen albisteak ez dira hobeak. Wert ministroak egindako adierazpenek jarri zuten aurrekaria: “gure asmoa ikasleak espainolizatzea da”. Katalanei begira egin zituen adierazpenok, baina ez dugu uste euskaldunoi begirako asmoak oso bestelakoak izango direnik. Hitz horien ostean etorri da Hezkuntza Erreformaren zirriborroa. Bazter oro harrotu du. Finean, eta guri dagokigunez, Euskal Curriculumetik are urrunago kokatzen gaituzten neurriak eta ikasleen euskalduntze pattalari ateak are eta gehiago ixten dizkiotenak. Noski, inposaketaren bidez ezarria den-dena.\nHalaz ere, EHEtik uste dugu Madrildik datorren eraso berri honek ezin duela balio orain artekoaren defentsa egiteko. Wertek berak utzi zigun jarraitu beharreko arrastoa. Izan ere, bere adierazpen sonatuak egin ostean esan zuen Kataluniako inmertsio ereduaren kontra ari zela; Araba, Bizkaia, Gipuzkoa eta Nafarroa Garaiko administrazioetan abian den ereduen sistema goratu ostean. Horrek esan nahi du, beraz, egungo ereduen sistemak ikasleak espainolizatzeko balio duela bere ustez, edo behinik behin ereduok ez dutela “espainolizazio” hori oztopatzen. Ikasle guztiek duten euskara ezagutzeko eskubidea bermatzeko ez dute balio.\nErrealitate ezberdin bezain latzak bizi ditu herri euskaldunak hiru administrazioetan. Euskal Herri mailan 3tik 2 dira derrigorrezko ikasketak bukatzean euskara behar bezala menperatzen ez duten ikasleak. Araba, Bizkaia eta Gipuzkoako ikastetxeetako egoera okerrera doa egunez egun. Azken hamarkadetan indarrean izan den hiru ereduen moldeak huts egin du bete-betean. Ikasleek ez dute euskara ezagutzen ikastetxetik ateratzeko garaian eta datu orokorrak negargarriak dira.\nAipatu menpeko politiken eragina sekulakoa izan da. Nafarroa Garaiaren kasuan euskaldunon hizkuntza eskubideak hiru eremutan zatikatzen dituen Vascuencearen Legearen gerizpean arituz, hainbat dira euskararen kontra abiatu dituzten erasoak eta iruzurrak. Mintzagai dugun alorrean ere, ez dira gutxi aipatu oztopoak. HELLO haur eskoletatik hasi, PAI (TIL ohia) ereduko ikastetxeetatik jarraitu eta lanbide heziketetatik pasatuz, Nafarroako Unibertsitate Publikora (NUP) bidean, zenbakaitzak dira ikasleen hizkuntza eskubideen urraketak. Edukiei dagokienez ere, Euskal Herria ezabatu egin nahi dute Nafarroaren ikuspegitik, eta alderantziz. Iribas hezkuntza Kontseilariak, halaz ere, kezka bakarra agertu du Werten erreformaren aurrean: “funtzionatzen ari den ereduen sistema” ez ukitzea.\nAraba, Bizkaia eta Gipuzkoari so, joan den Jaurlaritzak bezala etorri berri denak ere, ereduen aldeko apustua eginez jarraitzen du. Hezkuntza, Hizkuntza eta Kultura sailburu kargua hartu berri duen Cristina Uriartek, Werten erreformaren aurka agertu bada ere, erdaldun elebakar izateko eta ikasleak bertako hizkuntza ofizialean analfabetoak izateko eskubidea bermatzen segituko du. “Aukeratzeko eskubidea” aldarrikatu du, baina euskaldunok ezin dugu gaztelania edo frantsesa aukeratu; euren konstituzioek eta legeria menderatzaileek inposatzen dizkigute. “Kohesio sozialerako bizikidetza linguistikoa” behar dugula dio Uriartek, baina euskaldunok badakigu “bizikidetza” hori ez dela existitzen, edo faltsua dela eta euskaldunon menpekotasunean oinarritzen dela.\nFrantziar Estatuak eta euskara onartu ere egiten ez duen legedi baten barruan euskararen aldeko urratsak eman daitezkeela irudikatzeko lana betetzen duen Euskararen Erakunde Publikoak (EEP) ez dute euskaldunak sortu eta heziko dituen ereduaren aldeko urratsik ematen. Areago, Lapurdi, Nafarroa Behere eta Zuberoako herritarrak analfabeto izatera kondenatzen ditu. Frantses Estatuaren delegatu lana beteaz, EEPk ez du beharrezko irakasle euskaldunak egon daitezen urratsak emateko borondaterik. Frantxua Maitiak prest agertzen du bere burua ikasleek euskara ikas dezaten urratsak emateko, baina noski, mugak eta oztopoak nonahi jartzen dituen legeriaren baitan eta honen aldaketarik gabe. Peillon Hezkuntza Ministroak arazorik ez balego bezala jokatzen du; txintik ez.\nGuk, gure eskola\nEgoera lazgarri honen aurrean euskaldun eta euskaltzaleok badugu zer esan eta zer egin. Badugu Paris eta Madrilen diseinaturiko legeria menperatzaileei aurre egiteko bidean urratsak ematerik. Izan ere, euskaldunoi badagokigu Euskal Herriaren eta herritarron gaineko asimilazio saiakera hauen aurrean planto egin eta eskola euskalduna aldarrikatzea. Tresna bikaina eskaintzen digu Kontseiluak horretarako: ‘Ikasle euskaldun eleanitzak sortzeko proposamena’.\nHizkuntza eta curriculuma edozein herriren nortasuna mantendu eta garatzeko ezinbesteko zutabeak dira. Biak ala biak nahi dituzte kontrolpean Madril eta Parisen. Aberri bat eta bakarra da euren helburua, baina guk badugu geurea. Horren alde batu eta jarrera intsumisoak aurrera eramateko garaia da.\nBada garaia erabaki ausartak hartzeko, legeria zahar eta ustelak gainditzeko, inposaketa kudeatzen jarraitu ala geure bidea egin erabakitzeko. Elkarlanerako garaia dugu. Eskola euskalduna nahi dugu. Euskararen ezagutza unibertsala bermatu eta belaunaldi berriak euskaldunduko dituena; Euskal Curriculuma oinarri hartuta euskal nortasunaren eta kulturaren transmisioa ziurtatuko dituen eskola euskalduna, hain zuzen ere.\nHezkuntzaren alorrean ematen ari diren erasoei aurre egiteko deia luzatzen diegu herritarrei EHEtik. Hainbat ekimen abiatu ditugu horretarako, gaurtik hasita.\nIruñean, 2013ko urtarrilaren 23an\nEguneko irudiak (EKINKLIK):


Home Herriz herri Bortziriak Igantzi\nBiztanleak: 606 (2016)\nAzalera: 16,6 Km2\nBortzirietako herri txiki, lasai eta polita da Igantzi, bertako kaleetan ere, bailara guztiko adierazgarri den herri arkitektura zaindua ikusi daiteke. Igantzik Lesakarekin egiten du muga iparraldean, Etxalarrekin ekialdean eta Arantzarekin mendebaldean.\nIgantzi nahiko berandu garatu zen udalerri moduan eta herriari buruzko historiako lehen aipamena 1461. urtekoa da. Herria, jaurerria zen hasieran eta erregeari zergak ordaintzeko beharra zuen. Horrela, 1494ean, Nafarroako azken errege izan zen Joan III.a Albretekoak, herriak alkatea eta almirantea izatea onartu zuen. 1719an, Felipe V.a Espainiakoak eta haren emaztea Isabel de Farnesiok Igantzin hartu zuten ostatu beraien soldaduekin batera. Gertakari haren oroigarri, inskripzioa jarri zen udaletxeko eraikinean.\nHerriko bestak: Irailaren 29an (San Migel eguna) eta ondoko egunetan ospatzen dira besta herrikoiak. Bertako dantzarien dantza emanaldia, kontzertuak eta bestelako ekimenez gozatu daiteke bestetan.\nInauteriak: Ofizialak baino asteburu bat lehenago izaten dira, ostiral eta larunbatean.\nSan Joan Xarrera erromeria: ekainaren 24an ospatzen da. Bortziri eta inguruetako herrietako bizilagunak hurbiltzen dira San Joan Xarrera egunean zehar. 12:00etan meza egiten da ermita-kobazuloan eta hurbiltzen diren askok hankak busti eta ura edaten dute hiru iturrietatik, ohiturak dioen bezala, bertako urak botere sendagarriak baititu azaleko gaitzak sendatzeko.\nSan Joan Xar Erreserba naturala\nNatura eta errituak bat egiten duten lekua da hau. Hango zuhaitzek, kobazuloak, iturriek, eskailera zaharrek, eta bertatik pasatzen den Latsa errekak inguru zoragarria osatzen dute. Bertan xarma (Carpinus betulus) baso bat dago eta 1987. urtean Erreserba Naturala izaera hartu zuen espezie hau modu naturalean hazten den leku bakarrenetarikoa delako Iberiar penintsula osoan. Kobazuloan orain San Joan Bautistaren irudia badago ere, aitzinean inguruko biztanleak mitologiako hainbat pertsonaiari bertan eskaintzak egiten zizkietela erraten da. Bertako iturriak hiru ur txorrota ditu eta bertako urak antzinatik botere sendagarria duela uste da, azaleko gaixotasunak sendatzen dituela sinesten dute askok eta erritua egitera hurbiltzen dira bertara.\nTalaia ezin hobean eta herri-gunetik 500 metrora, herriko puntu altuenetarikoa da hau. Bertara iristeko, Lesakara joateko errepidea hartu behar da. Bidean goazela herriaren ikuspegiaz gozatzeko aukera dago eta bertan baselizaren 1555. urteko fatxada bisitatzea merezi du, baita inguruan dauzkan izen bereko auzoa eta baserri ederrak ere.\nEuropako Bide Berdeen sarean kokaturik, Berrizaun auzoa zeharkatzen duen garai bateko tren bidea egokitu da. Gehienek bizikletaz egiten badute ere, bide aproposa da oinez ibiltzeko ere eta maldarik ez duenez, guztientzat da egokia. Ibilaldi osoan zehar inguruko zuhaitz artetik pasatzen zarelarik, Bidasoa ibaiaren ikuspegia galdu gabe paseatzeko aukera ederra da.


Mahābhārata - Wikipedia, entziklopedia askea.\nMahābhārata (sanskritoz: महाभारतम्; Bharatatarren gerraren narrazio handia) Indiako epopeia mitologiko handia da. Gaur egun, hindu gehienek, K.a. 3200 eta K.a. 3100 bitartean gertatutako benetako gertaerak kontatzen dituela uste dute. Datazio kontserbadoreagoek, K.a. VI. mendean datatzen dute, budismoa agertu zenean edo agertu eta gutxira.\nRazmnamaren (Gerren liburua, 1761-1763) 134 marrazkietako bat, Mahabharataren itzulpen pertsiarra. Akbar erregeak (1566-1605), Naqib Khani, testu hindua itzultzeko agindu zion, bi kulturen arteko harremanak hobetzeko. Eskena honetan, Bhishma aitona (irudiko izenean Dronacharya dela dio, baina argazkia izendatu zuen argazkilariaren akats bat da), Kurukshetrako gudua amaitu eta aste batzuetara oraindik bizirik zegoenak, bere azken irakaskuntzak irakasten ditu hil zorian dagoen bitartean (bere iloba-biloba Aryunak sastakatzeko erabili zituen gezien gainean), bost Pandavez (musulmandar arropekin) eta Krishnaz (larruazal urdinekoa) inguraturik. Behean, Ganges amaren iturburu bat ikusten da, Aryunak, Bhishmaren egarria asetzeko deitu zuena.\n1 Sanskritozko testua\n2 Jatorrizko esanahia\n3 Testuaren historia\n3.2 Vyasa eta Ganapati\n4 Nola idatzi zen dioen beste mito bat\n4.1 Yaia, Viasarena\n4.2 Bhārata, Vaisampayanarena\n4.3 Mahābhārata, UgraSravá Sautirena\nHinduismoaren funtsezko testutzat hartzen den sanskritoz idatzitako testu bat da. Munduko bigarren lan literariorik luzeena da, Gesarren ipuin tibetarrak izeneko lanaren ondoren. Izenburua, India Handia bezala itzul daiteke, bhārata hitza, Bharatarena dena esan nahi duen patronimiko bat baita, Bharata-varsha erresuma sortu zuela uste den erregea (varsha: "herrialdea"). Bhārat hitza, Indiak, hindi hizkuntzan duen izen ofiziala ere bada.\nTestu induen sailkatzearen barnean, Mahābhārata, Itijasaren zati da (iti-ja-āsa, "hala- izan zen-benetan, istorioak), zuzenean filosofikoak ez diren testu sanskritoek jasotzen duten izena dena, Purāna (antzinako istorioak) eta Rāmāianarekin batera.\nBertsio osoak, 100.000 bertso baino gehiago ditu, Biblia baino lau aldiz luzeagoa eta Iliada eta Odisea baino zortzi aldiz luzeagoa delarik.\nBere sakontasun filosofiko handiarekin eta bere handitasun puruarekin, Indiako kulturaren eta tradizio vedikoaren irudikatze osoa, Mahābhārataren irismena, hobeto laburtzen da bere lehen parva edo liburuaren hasieran dagoen esaera batean: "Hemen dagoena, beste toki batzuetan aurki daiteke, baina hemen dagoena, ez da beste inon aurkituko".\nMahabharata, errege, jakintsu, jainko eta deabruen istorio bat da. Honen bidez, bere egile mitikoa den Krishna Dwaipaiana Viasak, bizitzaren lau xedeei buruz erakutsi nahi du: dharma (behar erlijiosoa), artha (aberastasuna), kama (gozamena) eta moksha ("salbazioa", hinduek, arimaren azken xedetzat jotzen dutena). Karmaren lege mitikoak (literalki "aktibitatea": akzio eta erreakzioaren legea, eta ondorengo berraragitzea) paper oso bat du Mahabharataren ulermenean.\nEz da testu honen benetako egilea ezagutzen.\nMahabharata beraren arabera, Vyasak kontatu zuen, istorioan bertan pertsonaia dinastikorik nagusienetako bat dena (istorioan zehar askotan agertzen ez den arren). Vyasa jakintsua, istorioko bi dinastia protagonisten aitona zen: Kauravak eta Pandavak. Senidetasun honek, errege familiaren barneko gertakariei buruz asko ezagutzea ahalbidetu zion. Gainera, bera Kurukshetran bizi zen, gudu zelaitik gertuko baso batean (istorioaren muina), bere begien aurrean gertatu zen gerrari buruzko xehetasun batzuk ezagutzea eta, azkenik, istorioa idaztea ahalbidetu ziona.\nVyasa eta GanapatiAldatu\n« Brahma jaun handiak (unibertsoaren sortzailea) jaitsi egin zen eta Vyasari, bere lanerako (istorioa idazteko), Ganapatiren (Ganesha) laguntza lortzeko esan zion. Ganapatik, Vyasak errezitatutako ereserkiak buruz idatzi zituen, eta, hala, Bharata idatzia izan zen. Ganapatik ezin zuen Vyasaren abiadura berean idatzi, eta, ondorioz, zenbait hitz, are bertso osoak, galdu egin ziren. »\nVyasaren garaian, idazketa ez zen ezagutzen, edo behintzat, ez ohiko baliabide bat zen, edo teknologia berriegi bat. Jakintsuek ez zekiten idazten, idazketa, Kaliren aroko hilkorrentzat egokia zela uste baitzuten, zenbait milaka bertso gogoratzeko oroimen gutxi izango zutenak.\nMahabharatan aipatzen diren tokiak erakusten dituen mapa. Hori koloreko izenak, erresumak dira, laranja kolorekoak, atzerriko erresumak, (ustezko kokapendunak, arrosa kolorekoak, tribu exotikoak dira, ibaiak urdinez agertzen dira, mendiak morez eta basoak berdez.\nMantendu ziren lehen bertsoak, 500. urtekoak dira, indu eta brahmi hizkiez idatzia (sanskritoa idatzi zen lehen hizki motak).\nErrezitatzaile profesional ezberdinek kontatutako istorioak alderatzean, ezberdintasunak nabaritzen ziren, testua idazterako orduan, Ganapatiren hutsak bezala azaltzen zituztenak. Edonola ere, ahozko errezitaziozko bere existentzian zehar, informazio oso gutxi galdu zuela uste da, antzinako hinduek erabilitako mantentze teknika bikainen ondorioz. Vedak izan ziren ahozko tradizioak gehien mantendutako testuak, Mahabharata bera baino askoz antzinakoagoak diren arren.\nNola idatzi zen dioen beste mito batAldatu\nMahabharataren lehen zatiak, Ganesha jainkoak (elefante burudun jainkoa, Shivaren semea), eskuizkribua Viasadeven diktaketapean idaztea onartu zuela dio, baina soilik, honek, bere errezitazioan etenik ez egitekotan: Viasak, orduan, beste baldintza bat jarri zuen: idatzi aurretik, Ganeshek, uler zezala Viasak errezitatutakoa. Orduan, Viasak ulertzeko zaila zen bertso bat esaten zuen bere etengabeko diktaketan etenik egiteke. Sanskritozko bertso bakoitza, gutxi gora-behera, bi segundotan irakur daiteke, eta, beraz, Mahabharatak dituen 100.000k, 56 ordu inguruan.\nMito honek, Ganeshen irudiak, ezkerreko letagina zergatik hautsita duen azaltzeko ere balio du: idazteko presaren presaz, jainkoari bere idazluma hautsi zitzaion, eta, orduan, berak, bere letaginaren muturra hautsi eta idazluma bezala erabili zuen (bere odola tinta bezala erabiliz), diktaketa ez eteteko.\nGanesha jainkoak Mahabharata idazterakoan izan zuen zailtasuna, benetakoa izan zitekeen, eta errezitatzaile profesionalek errezitatzen zituzten istorioak idazten saiatzen ziren pertsonak izan zuten arazoa izan liteke. Hauek, ziuraski, ez ziren errezitatzea geldiarazi eta berriz hasteko gai, buruz ikasitako lerroak etengabeko errezitatzea baitziren.\nGanapati izena, errepublika batetako buruzagia izendatzeko erabiltzen zen. Antzinako Indian, rajak zuzendutako erresumak (eremu txiki edo probintziak) zeuden, baita nolabaiteko errepublikak ere, aukeratutako buruzagiek edo ganapatiek zuzendutakoak. Adibidez, Kanboja eta Dwaraka, errepublikak zirela uste da.\nMahabharata idatzi zuen ganapatia, ziuraski, errepublika hauetakoren batetako buruzagia zen, idazketaren artean ongi hezia. Ganapati eta Ganesha izenak, hinduen jainko elefantearen izen bezala erabiltzea, ziuraski, beranduagokoa izan zen.\nUste denez, Mahabharataren istorio guztiak, ahoz igorritako zenbait istorioetatik abiatuta konposatuak izan zirela uste da, Yaia (Jaya: garaipena) izeneko lan bat, hasieran askoz laburragoa zena osatu zuten istorioak.\nViasak, soilik, Mahabharataren bihotza dena idatziko zuen, 25.000 bertsoz osatua dagoena. Bere istorioari, Yaia (garaipena) izenburua eman zion.\nBeranduago, istorioa, 100.000 bertso izan arte hazi zen, ziuraski, zenbait egileren laguntzaren ondorioz (horien artean Viasaren zenbait ikasle, Vaisampaiana, Yaimini, Paila eta Suka kasu). Testu hori, Bharata bezala ezagutzen da.\nAzken fasean, testu epikoa, 150.000 bertso baino gehiago izateraino hazi zen. Hau, idazle belaunaldi gutxi batzuen lanagatik izan zen, Ugrasrava Sauti kasu, modu anonimoan lagundu zutenak, euren ekarpenak, Viasari emanez. Azken fase hau da Maha Bharata deritzona.\nViasaren Yaia testua, Mahābhārataren muina dena, Dhritarashtraren (Kauraven aita zen Kuru erregea), Pandavei, bere hildako anaia Panduren semeak, Kurukshetrako guduan aurre egin ziena, eta bere idazkari Sañyaiaren arteko elkarrizketa eran egituratua dago. Sañyaiak, 18 egun iraun zuen guduaren gertakari bakoitza, gertakari hauetako bakoitza gertatzen doan heinean kontatzen du. Dhritarashtrak, batzuetan galderak egiten ditu, eta besteetan, ahuendu egiten da, bere seme, lagun eta senideetako bakoitzaren heriotzaren berri izaten duenean. Errudun ere sentitzen da, bere gutizia izan baitzen, Indiako azpikontinenteko erresuma guztiak suntsituak izatearen arrazoia.\nHasieran Sanyaiak Lurreko kontinente ezberdinen, ozeano ezberdinen (ur gazizkoa, ur gezazkoa, esnezkoa eta gurinezkoa hurrenez hurren) beste planeta batzuen eta hauen biztanleen deskribapen bat ematen du, erabat mitologikoa, eta ondoren Bharata Varshan zentratzen da (India) eta ehundaka erresuma, tribu, probintzia, herri, herrixka, ibai, mendi eta basoren zerrenda xehatu bat ematen du.\nBaxuerliebe nahaspilatsua Hoysaleswara tenpluan (Halebiden, India), Mahabharataren elezaharra erakusten duena, non Abhimaniu gerlaria , Arjunaren semea dena, chakra-viujan sartzen den\nEgunero bi armadetako bakoitzak hartzen dituen eraketa militarrak ere azaltzen ditu (vyuha, viuja ahoskatua). Harri-orri-ar jokoan bezala, eraketa egokia hartzen duen armadak irabazten du gudu hori: arrano forma duen armadak suge forma duena garaitzen du etab...\nViasaren Yaia testu horren hamazortzi atalek Bhagavad-gītā testu erlijiosoa osatzen dute.\nYaia testuaren garapena Bhārata eratu arte ziuraski Viasaren ikasle bat izan zen Vaisampayanaren lana izan zen zenbait egile ezezagunekin batera. Bharata dinastiako erregeen historiari buruzko kontakizun bat da, Vaisampayanak Janameyaiari kontatua, bost Pandava anaietako bat zen Arjunaren birbiloba.\nMahābhārata, UgraSravá SautirenaAldatu\nViasaren lanaren azken fasea Mahābhāratan amaitzen da, Ugrasrava Sautiren narrazio bat dena (historialari profesional bat, Naimisaranya edo Naimisha basoan bildutako jakintsuen biltzarraren aurrean, hauen zuzendaria Sháunaka Rishi zelarik. Istorioaren barnean jatorrizko Bharata zegoen, eta honen barnean Viasaren Yaia.\nAzken aldaketa 23 maiatza 2020(e)an, 12:18(e)tan\nOrriaren azken aldaketa: 23 maiatza 2020, 12:18.


Zorte handia dugu Urretxu-Zumarragan inguruan ditugun paraje, mendiak eta tontorrak izateaz, bai horixe! Horren ondorio garbia Beitia-Martxak urtero-urtero ibilbide berriak aldatzeko aukera izana da. Urretxuko mendia, zalantzarik gabe Irimo dugu, eta denok ezagutzen ditugun Zazpi Puntak paraje ezin ederrago dira. Zumarragari dagokionez, tontor edo gain aukera zabalagoa dago, Zumakortaburu, Samino, Izazpi, Beloki eta Argixao tontor aldea Zumarragako udal-barrutiaren barruan parte batean edo osorik dituzten gainak direlarik. Dena dela, zalantzarik gabe, hauetatik guztietatik (gaina eta gurutzea Zumarragako udal barrutian ez baditu ere) Zumarragako mendia Izazpi dela esan dezakegu. Izazpi du honek izena… edo Izazpe beharko luke?\nIrakurleak ez du agian jakingo, baina kontua da orain dela gutxi arte Euskaltzaindiak gure mendiari eman dion izen ofiziala, Euskal Herriko mendi nagusiei ematen diena, IZAZPE izan dela, Urretxu-Zumarraga eta Ezkio-Itsasoko biztanleontzako ezagun eta erabilia zaigun IZAZPI izan beharrean.\nBaina zergatik Izazpe? Ezagutzen ez ditugun arrazoiengatik, Izazpi mendiak nolabait izen ofiziala "Izazpe" izena jaso izana Euskal Mendi Federazioak 1990ean argitaratutako Mendi Katalogoaren edizioan koka dezakegu. Geroztik aurrera, mendia Izazpe izenarekin mendi ezaguna bihurtu da, eta zalantzarik gabe, azkeneko bost-hamar urteotan Irternet-ek zabaldu du han-hemenka Izazpe bariante berri hau Euskal Herrian zehar.\nAurtengo maiatzaren erdialdean, Ostadar Mendi Taldeko eta Zintzo-Mintzo taldeko kide batzuk mendiaren izenaz kezkaturik kontu hau aztertzea erabaki genuen… nola ote zen posible Azpeitiko herriko mapan (2007ko apirileko argitalpenean), IZAZPI azaldu izana, eta beheraxeago txikiz "Izazpeko gurutze zaharra" jartzea, Ezkio-Itsasoko mapan (2000ko azaroan argitaratutakoan) IZAZPI agertzen bazen?\nHori dela eta Jose Luis Ugarterengana jo genuen, berak osatu baitzuen 1998an Zintzo-Mintzok eskatutako Urretxu-Zumarragako toponimia lan-ikerketa mardula, Euskaltzaindiak "Onomasticon Vasconiae" bildumako 18. zenbakia jasoko zuena. "Urretxu eta Zumarragako toponimia" lan honetan, 334. orrialdean Izazpiri dagokionez, hauxe idatzi zuen Jose Luisek:\n—1833. urteko beste agiri batean horrela azaltzen da: "/Argomal de Ysaspi, en el parage llamado Narrucoi/"\n—1889. urteko beste agiri batean: "/Monte llamado Yzazpi/"\n—1998. urtean Leturiondoko Bautista Alberdik //isáspí// ahoskatzen du.\nToponimia lanean aipatutako idatzizko daturik zaharrena 1833koa bazen, Jose Luisek toponimia-lana argitaratu eta gero, 1529. urteko "Amojonamiento de los términos de Velerayn entre Azpeitia e Çumarraga" izeneko dokumentuan honako esaldiak topatu zituen:\n—(1529): "/el dho çerro llamado Yçaspi/"; "/en el termino llamado Yçaspi ydoya/"... (euskara zaharrean idoia-k baltsa edo putzua esan nahi du, eta zalantzarik gabe bi gurutzeen artean diren putzuen aipamena egiten du).\nDatuokin, Euskaltzaindiko Patxi Galérekin jarri ginen harremanetan, Euskaltzaindiak mendiaren izena berraztertu zezan eskatuz, gure iritziz arrazoi nabariegiak eta argiegiak zirelako mendiari Izazpi izena emateko (azken 500 urtetan gure isurialdean mendiari beti-beti "Izazpi" izena (z-s grafien gorabehera) eman zaiolako).\n2008ko apirilaren 10ean Euskaltzaindiaren Onomastika batzordearen bilera izan zen Altsasun eta, gai-zerrendan agertzen ez bazen ere, Izazpi edo Izazpe kontu hau aztertu zuten. Aztertu eta ebazpen berria eman ere bai. Egun horretatik aurrera Izazpi mendiari dagokion izen ofiziala IZAZPI da. Jose Luis Ugartek aurkeztutako proposamen batzuk ere aztertu ziren, eta bostetik bi ontzat eman zituzten: Aizelekua-ren partez AIZALEKU onartu zuten, baita Juanastegi-ren partez JOANAZTEGI kalearen izena onartu. Zumarragako Aginaga auzoari izena Aginaga-ren partez AGIÑAGA ordea jartzea ez zuten onartu (kasu honetan Jose Luisek Urretxu-Zumarragako toponimia liburuan argitaratu zuen proposamena aurkeztu zuen).\nEuskaltzaindiak webguneko sarrera ekain aldera eguneratuko zuela esan bazuen ere, uztail aldera egin zuen, tartean, Urretxuko mapa berria argitaratu eta Izazpi gainari dagokion lurralde tartetxoa Izazpe izenarekin agertu dela. Dagoeneko informazioa Euskaltzaindiko webgunean eguneratuta badago ere (http://www.euskaltzaindia.net/eoda/), etorkizunean eguneraketa bestelako iturrietan, esate baterako Euskal Mendi Federazioko Mendien Katalogo berrian, gauzatu dadin nahi genuke, izen zaharrak dagokion tokia berrartu dezan.\nLerro hauen bitartez Jose Luis Ugarteri gure eskerrik beroenak berreman nahi dizkiogu, berari esker zuzendu baita mendiak jaso behar zuen izena.\nEta hemendik aurrera lan handia geratzen zaigu Izazpik prentsa-agiri eta Internet dokumentu askotan agertzen den bezala, Izazpe albo batera utzi eta bere izena, Izazpi berreskura dezan... Denbora kontua da, prozesua martxan dago-eta.\nJosu Aztiria eta Jon Mikel Intsausti\nZintzo-Mintzo Euskaltzale Elkartea eta Ostadar Mendi Taldearen izenean


non-stop eskalada bloga: RIGLOS - Fiesta beti jaia\nZer nahi dut adierazi hitz sinple onekin. Asteko, definizioa aztertuko dugu. Minimalismoa, hiztegiak dionez, beharrezkora soilik murriztea da. Soberan diren elementurik gabea. Orduan nik planteatzen ditudan eskalada bidaiak, honelakoak dira. Arinak, azkarrak eta merkeak. Arinak, zama gutxirekin joaten garelako, hegazkin konpainiek baimentzen duten pisua soilik eramaten dugu. Azkarrak, denborak garrantzi handia du eskalada bidai batetan. Hemen garrantzia handia hartzen du burokraziak. Espedizio baimen tramiteetan,denbora asko galtzen da. Baimen konplikatuak behar ez diren lekuetara soilik mugatu beharko gera. Merkeak, lehenago aipatu dudanagatik, espedizio baimenak astunak eta garestiak dira, al izan ezkero zona ireki bat bilatuko dugu. Bidaian garraio publikoa erabiliz ere, bertako jendearekin harreman gehiago duzu, eta beti, merkeagoa izango da.\nNaiz eta gertutasun fisikoa egon, batzuetan, oztopoengatik, urrun dira gauzak. Riglos eta Murillo de Gallego, naiz eta bat bestearen aurrean egon, Gallego ibaiak urrundu izan ditu beti. Guretzako, eskalatzaileontzat, mailoetako haitz gorrixkatik at, ez zegoen ezer. Ibaiaren beste aldeko bazterrak ez zuen garrantzirik. Urteak daramazkit Riglosen eskalatzen, eta, aldiz, Murillo, ezezaguna egin izan zait beti. Orain berriz, GR ibilbide bati esker, zubi bat eraiki dute betidanik aldenduak egon diren bi herriak gerturatuz. Niri horrek aukerak zabaldu dizkit. Murillok kanpina izanik, erakarriagoa egiten zait orain, egonaldia bertan planteatzea.\nGoiz jaiki nintzan igande goizean Gallego ibaiaren gaineko zubia zeharkatzeko. Rigloseko mailoetan, viseran, fiesta del biceps bidea eskalatu asmotan nindoan. Arraroa egin zitzaidan Riglosa bide desberdin batetatik iristea, mailoak beste ikuspegi bat eskaintzen dute. Herria lo zegoen oraindik iturrian ur botila bete nuenean. Bizikleta eliza inguruan utzi nuen, jaitsieran bertan berriro aurkituko nuen kezka buruan nuela . Inpresionantea iruditu zait beti Riglosen eskalatzea, bainan, bakarrik aritzea are gehiago da. Desplome izugarri horietatik, soka askatzera, rapel egiten duzunean, flipatzen duzu. Igoera erritmo ona neraman festa hasi zenean. Igande onetan ospatzen zuten Rigloseko mendi lasterketa. Hango musikak, zarata eta oihuak, niri oraindik bakartiago sentitu erazten zidaten viserako amildegian. Han, beran, herriaren berotasunean, korrikalari guztientzako zegoen animo oihuren bat. Lehena helmugan izan zen korrikalariak ere, txalo zalaparta izugarria jaso zuen. Ni berriz han nengoen bakarrik. Ez zegoen pertsonarik animoak emateko. Inor ez zen konturatu nire presentziaz. Minimalismoak hori dauka, elementuak asko murrizten badituzu, pertsonen begietara ikusezin bihurtu dezakezu.\nLa fiesta del bices krokis klasikoa korkuerari hartua\nGoruntz goazen eran atzera botatzen asten da\nHerrian ere festa dago\nAzkenengo luzeetan tetxua da\nPublicado por mikel saez de urabain gabilondo en 13:47


Udalbiltzari babesa agertu diote Baionako kontsulatu espainolean - GARA\nIpar Euskal Herriko Bai Udalbiltzari sostengu sareak deituta 80 lagun inguru bildu ziren atzo goizean Baionan, Estatu espainolak Lapurdiko hiriburuan duen kontsulatuaren atarian. Datorren uztailaren 15ean Madrilen hasiko den Udalbiltzaren aurkako auzia salatzeko elkarretaratzean hainbat auzipetu bildu ziren, tartean Loren Arkotxa, Juan Karlos Alduntzin edo Maribi Ugarteburu. Euskal Herriko hainbat alderdi politiko eta udaletako ordezkariek ere parte hartu zuten deialdian. Ligiko alkate Ruben Gomez, ABko ordezkari Mertxe Kolina, ezker abertzaleko Xabi Larralde, ELBko Dominique Agergarai eta Uztaritzeko hautetsi Battitte Ameztoi Baionan izan ziren, baita LABeko eta Segiko ordezkariak ere.\nHautetsi eta gainerako eragileek, beraz, auzia salatu eta elkartasuna agertu zieten auziperatuei, bereziki Hazparneko herri kontseilari izandako Arlo Etxezaharretari. Battitte Ameztoik hartu zuen hitza elkarretaratzearen amaieran. Audientzia Nazional espainolak Euskal Herri osoko hautetsiak biltzen dituen erakunde nazionalaren aurka abiatuko duen epaiketa gogor arbuiatu ostean, auzipetu guztiei bildutakoen babes osoa adierazi zien Uztaritzeko hautetsiak.\nIparraldeko sostengu taldeak hainbat ekimen prestatu ditu datozen egunetarako. Ostegunean, adibidez, Xarlo Etxezaharretaren herrian, hau da, Hazparnen, elkarretaratzea egingo dute 19.00etan. Horrez gain, uztailaren 17an Bilboko kaleetan egingo den manifestazio nazionalera joateko autobusa ere antolatu dute.\nBestalde, epaiketa noiz izango zen jakin zenetik gertatu den bezala, Euskal Herriko beste hainbat lekutan ere izan dira egunotan Udalbiltza auziaren aurkako protestak.\nAtzo bertan, esaterako, Lekeition egunotan ospatzen ari den kale antzerki jaialdia baliatu zuten hainbat herritarrek Udalbiltzari babesa adierazteko. Parodia bat egin ostean, eskuorriak banatu zituzten bildutako herritarren artean; epaiketa gelditzeko eskatzeaz gain, larunbateko manifestaziora joateko deia egin zuten.\nEpaiketaren hasierarekin batera, datorren ostegunean, 19.00etan, elkarretaratzea deitu du Hazparnen Ipar Euskal Herriko sostengu taldeak.


1991n, General Motorsek Europako urteko korporazio izendatu zuen MONDRAGON, Zerbitzu-Prezioaren Kalitateari lotuta.\nOronak eta Urssak partaidetza nabarmena izan zuten Sevillako 1992ko Erakusketa Unibertsalean eta Bartzelonako Olinpiadetako instalazioetan. Fagor Sevillako Erakusketa Unibertsalaren hornitzaile ofizial moduan aukeratu zuten.\n1994an,Irizarren Century modeloa Britainia Handia zebilen dagoeneko. Urte baten buruan, enpresari Bikaintasun Profesionalaren Felipe Printzearen saria eman zioten, eta Espainiako Urteko Autobusaren saria jaso zuen.


Midi d'Ossau. Kanpadendarekin egiteko 3 egunetako itzulia\nMidi d’Ossau mendiaren itzuli luzea\nHome/Mendiko zeharkaldiak/Midi d’Ossau mendiaren itzuli luzea\nMidi d’Ossau mendiaren itzuli luzeaTreckview2020-03-09T22:07:31+02:00\nIzena ematen dion bailararen erregea dugu Midi d’Ossau, inguruko mendien artetik erabat nabarmentzen den sumendi batetik jaiotako harkaitz-puska handia izanik. Mendigunea beste gailur nagusi (Petit Pic) eta bigarren mailako hiru tontorrez osatua dago.\nBitxia bada ere, mendiguneak nolabaiteko simetria du kontrako isurialde nagusietan, bereziki Portalet ingurutik eta muga zeharkatuz, Ayous ingurutik begiratuz gero, gertuko bi eremu aipatzearren. Bertikaltasun handiko hormatzarrak, kolore iluna eta bere kokapena direla eta, urrutitik ezagutzen den mendia izateaz gain, Pirinioan aurkitu daitekeen ederrenetakoa ere dugu.\nIbilbide hau ohiko Midiko Itzuliak eskaintzen dituen ikuspegietatik at, Midi d’Ossau mendiaren alde guztiak miresteko beste zenbait gune agerian jartzeko helburuarekin aurkezten dugu. Horretarako, mendigunetik urrundu egingo gara perspektiban ikusi ahal izateko, eta bide batez, bi gau bailara desberdinetan emateko aitzakia eder bat eman ere.\nPortalet - Lac Casterau\nLac Casterau - Lac Bious Artigues\nLac Bious Artigues - Portalet\nPortalet gainaren muga gaindituta, kilometro bat beherago dagoen aparkalekutik abiatzen gara. Pombie aterpera ematen duen bide arrunta hartzen dugu Col I’lou leporantz, errepidearen beste aldetik HMrantz doan pistatik.\nIparrerantz egiten dugu errekaren beste aldera gurutzatzeko. Gorago dagoen etxola atzean utzi dugunean, Midi d’Ossau mendirantz doan bidea utzi eta Peyreget aldera egiten dugu bidegurutzean, M norabidean.\nHego kontrahormaren azpialdera iristen garenean, beste bidegurutze bat aurkitzen dugu, Arazures eta I’lou lepoetara eramaten duten bideak hautagai nagusi izanik. Iparrerantz jo eta lepora eramaten gaituen azken aldapak igotzen ditugu.\nLepoaren beste aldetik beherako bidea hartzen dugu, betiere I norabidean HRP mendi-bidea topatzen dugun arte, Lac de Peyreget inguruan.\nIM norabidean jaisten jarraitzen dugu Cabane de Peyreget etxolara iritsi arte. Bertan beste bidegurutze batekin egiten dugu topo. Agertzen diren bi bideetatik GRT18 mendi-bidera iritsiko gara, HRP mendi-bidea jarraituz edo basoko bidea hartuz. Iparrera egiten dugu baso-arteko bidea jarraituz.\nBailarara iritsi bezain laster, GRT18 mendi-bidea berriro hartu eta HM norabideari ekiten diogu, oraingoan gorantz. Ibilbideak HRP bidetik jarraitzen du Pic Castérau mendiaren oina gurutzatzen dugun heinean, norabidea mantenduz. Ur epela duen Lac Castérau lakura iristen gara lehenengo eguna bertan bukatzeko.\nHRP mendi-bidea M norabidean hartzen dugu lakua kokatzen den lautadaren irteera bilatu nahian. Pic de Bielle eta Pic Castérau mendien artetik igarotzen duen bidean gora hasten gara iprrerantz. Igoera amaitu eta Lac Bersau lakuaren ondotik igarotzen gara ia garaierarik galdu gabe, apurka, Lac de Gentau ondoan dagoen Refuge d’Ayous aterperantz doan jaitsiera burutzeko.\nLakura iritsi eta GR10 mendi-bidea hartzen dugu M norabidean, Col d’Ayous lepotik banatzen gaituzten 200mko garaiera gaindituz. Lepora iritsi eta Pic d’Ayous mendiaren mendebaldeko mazela zeharkatzen duen bidean barneratzen gara, iparrera. Bide honek Col d’Aas de Bielle lepoan uzten gaitu.\nLepo hau berriro ere Midi d’Ossau aldera jotzeko erabiltzen dugun pasabidea da, hortaz, lepoaren beste aldeko bidetik behera egiten dugu, ekialderantz. Jaitsiera luze honetan, hasieran belardietatik joaten gara eta behin errekaren beste aldean, baso artean. Bious-Artigues lakura iritsi eta ezkerreko bidea hartzen dugu hau inguratuz, presara iristeko asmoarekin. Kanpadenda beste bazterrean jartzen dugu, Pyrenea Sports aterpetik gertu.\nMIDI D’OSSAU MENDIAREN HORMEN ONDOTIK BUELTAN\nEkialderantz, Col Long de Magnabaigt lepora igotzen, azken egunari hasiera ematen diogu. Isurialdez aldatu eta H norabidea hartzen dugu, Pla de Quebe lautadatik metro batzuk gorago dagoen bidetik, errekaren ezker aldean.\nAurrean daukagun zirku txikia, bukaeran malda areagotzen duen aldapa baten bidez gainditzen dugu. Zintzilikatutako bailara bat begien aurrean irekitzen zaigu behin zirkua atzean utzi dugunean. Bailara txiki hau Midi d’Ossau mendiaren HM kontrahormari lotuta dago, Suzon lepoa aurrean dugula, Doigt de Moundelhs eta Col de Magnabaigt alde bietara izanik.\nMidiko Itzulian erabiltzen den ohiko bidetik Col de Suzon lepora iritsi eta berehala hasten dugu beherako bidea, HM norabidean Pombie aterperantz zuzen. Midi eta Jean Sante puntak osatzen duten hormen azpitik igarotzen gara mendi-bidea bukatzen den arte. Hain erosoa iruditu zaigun lurra bukatu eta aterpera iristeko harkaitzen artetik egin behar dugu derrigorrez.\nPombie aterpea atzean utzi eta azken begirada ematen dugu Lac de Pombie lakua eta hain erakargarria den Couloir de la Fourche korridorearen norabidean. Mendi-bidea belardien artetik Col de Soum de Pombie lepora emeki igotzen da, honen zabalerak eta erosotasun mailak berriro ere arintasun puntu bat eskainiz. Lepoaren beste aldean Portalet aldean uzten gaituen bidetik jaisten gara, hasieran hartu dugun bide berdinetik itzuliari bukaera emateko.\nEz dago bibak gisa markatutako gunerik, baina gaua igarotzen den lekuetan egin daitezke\nTxabolak eta aterpeak daude ibilbidean zehar\nIbilbideak hainbat erreka eta iturri ditu mapan seinaleztatuta\nEduki hau partekatu!\nWeb honek bereak eta hirugarrenen jabetza duten cookie-ak erabiltzen ditu, aztertzeko eta behar bezala funtzionatzeko. Cookie-en politika kontsulta dezakezu webguneko footerrean.\tOnartzen dut


Ezintasunik ez. Ez mundu errealean, ez birtualean - Zientzia.eus\nHasiera » Artikuluak » Ezintasunik-ez-ez-mundu-errealean-ez-birtualean\nEzintasunik ez. Ez mundu errealean, ez birtualean\n2006/09/01 Asurmendi Sainz, Jabier - Informatika-ingeniaria eta Bitarlan-en sortzailea Iturria: Elhuyar aldizkaria\nHirigintzan dagoeneko gertatzen den bezala, web guneen munduan ere geroz eta gehiago hartzen da aintzat irisgarritasuna, hau da, web guneak edonork erabiltzeko modukoak izatea. Eta, zorionez, irisgarritasuna web guneen kalitatearen adierazle bihurtu da. Hala ere, web gune gehien-gehienak ez dira oraindik irisgarriak.\n2006/09/01 | Asurmendi Sainz, Jabier | Informatika-ingeniaria eta Bitarlan-en sortzailea\nIrisgarritasunak esan nahi du edozein pertsonak, bereziki ezintasun edo mugaren bat baldin badauka, erraztasuna izatea zerbait erabiltzeko edo norabait iristeko. Web guneen irisgarritasunari dagokionez, web gunera zein edukietara iristeko erraztasuna hartzen da aintzakotzat. Eta, besteak beste, ezintasunak, muga teknologikoak eta muga kultural edo geografikoak hartzen dira kontuan.\nWeb guneek nahiko garrantzi handia dute bizitzaren hainbat arlotan: hezkuntzan, enpleguan, osasunean, agintaritzan, merkataritzan, aisialdian eta beste askotan. Horrenbestez, oso garrantzitsua da web irisgarria lortzea, ezintasunen bat daukaten pertsonei aukera berdinak eskaintzeko, Interneten bidez gizartean parte har dezaten eta beharrezko informazioa eskuratu ahal izan dezaten. Horrela, ahal den neurrian murriztu egingo da arrail digitala delako fenomenoa.\nDena dela, irisgarritasunaz ari garenean, ez pentsatu soilik ezintasun psikologiko edo fisikoak dituzten pertsonekin. Zailtasun teknologikoak ere kontuan hartu behar dira web gune irisgarrietan. Izan ere, populazioaren ehuneko handi batek ordenagailu zahar samarra erabiltzen du, edo ez du nabigatzaile zein plugin-en azkenengo bertsioa, edota ez daki plugin berriak instalatzen. Halaber, Interneteko erabiltzaileen beste ehuneko handi batek ikusmen nekatua du, edo mugitzeko zailtasunen bat. Web guneen irisgarritasunak kontuan hartzen ditu alderdi horiek ere. Adibidez, betekizuna ez bada ere, oro har web gune irisgarriak arinago kargatzen dira nabigatzailean, objektu astunak erabiltzen ez direlako, edo, erabiltzekotan, saihesteko bideak eskaintzen dituztelako. Horrez gainera, irisgarritasunak aukera ematen du egungo edozein nabigatzaile grafiko zein testu-nabigatzailetatik sartzeko.\nAzken batez, irisgarritasuna ezinduentzat ez ezik beste guztientzat ere onuragarria da. Izan ere, irisgarritasunaren oinarri nagusietako bat malgutasuna da, egoera, hobespen eta behar ezberdinei erantzuteko.\nWeb guneek gero eta garrantzi handiagoa dute gure bizitzan, eta beharrezkoa da guztiek erabiltzeko modukoak izatea.\nWeb irisgarriak guztientzat onuragarriak izan arren, bereziki garrantzitsuak eta kasu askotan ezinbestekoak dira zailtasun eta ezintasun jakin batzuk dituzten lagunentzat. Horien artean, agerikoenak ikusmen-arazoak dituzten pertsonak dira, baina beste asko ere badaude: entzuteko, hitz egiteko edo mugitzeko zailtasunak dituztenak, ezagutza-arazoak dituztenak edo epilepsia dutenak. Irisgarritasun-protokoloek jarraibideak ematen dituzte talde horietako bakoitzarentzat.\nBi begietako ikusmenaren galera handia edo osoa jotzen da itsutasuntzat. Horrenbestez, web guneetara jotzeko, zenbait lagunek pantaila-irakurgailua behar dute: pantailan dagoena irakurri eta ahots-sintesiaren edo braille-lerroaren bitartez jasotako informazioa azalduko duen softwarea. Itsu batzuek testu-nabigatzaileak, Lynx bezalakoak, edo ahots-nabigatzaileak erabiltzen dituzte nabigatzaile grafikoen ordez. Horrez gain, teklatua erabil dezakete esteketan zehar mugitu eta azkarrago nabigatzeko.\nBaina pantaila-irakurgailuak ondo funtziona dezan, web guneak ezin du egon edonola egina. Eta, gaur egun, zerrenda luzea osatzen dute itsuek Interneten aritzeko topatzen dituzten oztopoek: ordezko testurik gabeko irudiak, azalpenik ez duten irudi konplexuak, testu edo ahots osagarririk gabeko bideoak, markoak, flash gisako formatu ez estandarrak, teklatuaren bidezko nabigazio logikoa ahalbidetzen ez duten formularioak... testu-nabigatzaile batek ezin ditu horiek guztiak interpretatu, eta, ondorioz, pertsona itsuak ez du behar bezala jasoko web gunean dagoen informazioa.\nHorregatik, web gune bat irisgarria izateko baldintza garrantzitsuenen artean dago irudiei eta, oro har, testu ez diren elementuei ordezko testua eranstea, testu-nabigatzaileak irudiaren ordez irakur dezan; eta formatu ez-estandarrak erabiliz gero, horiek saihesteko bideak eskaintzea.\nItsuena kasu larriena da, baina ikusmen eskasa edo gandutsua duten lagunek ere zailtasunak izaten dituzte web guneetan nabigatzeko. Lagun horiek pantaila handiak erabili ohi dituzte eta testua eta irudien tamaina handitzen dute, sistema eragileek eta nabigatzaile arruntek eskaintzen dituzten baliabideei esker. Beste batzuek, berriz, arazoaren arabera, pantailarako lupak edo pantailaren ezaugarriak hobetzeko programa, kolore edo karaktere-mota egokiagoak aukeratzen dituzte.\nWeb gune irisgarriez gain, itsuek haientzat egokitutako tresnak behar dituzte, Bartzelonako Unibertsitate Autonomoak garatutako braille-teklatua bezalakoak.\nWeb gune batzuetan, ordea, letraren tamaina finkoa eta aldagaitza izaten da, edo nabigatzailearen bidez letraren tamaina aldatuz gero, diseinua hankaz gora jartzen da; edo norberaren estilo-orriaren bidez aldatzeko zailak diren elementuak daude, esaterako, irudi-formatua duten testuak.\nBeste batzuetan, web guneek testuaren eta atzealdearen arteko kontraste txikia dute, eta horrek ere zaildu egiten du irakurtzea. Hemen, kasu berezia eta kontuan hartzeko modukoa da daltonikoena. Daltonikoek kolore batzuk bereizteko arazoak dituzte --gorria eta berdea edo urdina eta horia gehienetan-- eta, ondorioz, bakoitzaren beharretara egokitutako estilo-orriak erabiltzen dituzte, hobeto datozkien kolore eta ezaugarriekin. Moldaketa horiek egiteko aukera nabigatzaile askok eskaintzen dute, baina ez guztiek; hortaz, testuaren eta atzealdearen arteko kontraste urriko orrialdeak diseinatzea saihestu behar da.\nWeb gunean informazioa soinuen bidez ematen den kasuetan, entzumen-urritasuna duten pertsonek dute arazoa. Lagun horiek eduki soinudunez baliatzeko gaitu eta desgaitu daitezkeen azpitituluak behar dituzte web gunea ikusten duten bitartean. Bestalde, batzuetan komenigarria da testuz jositako web orriak irudiekin osatzea, ulermena zailagoa edo motelagoa izan daitekeelako zeinu-lengoaia hizkuntza nagusi gisa duten pertsonentzat.\nMugitzeko arazoak ere muga bat dira web guneetan nabigatzeko orduan. Multzo honetan biltzen dira ahulezia, paralisia, koordinazio falta, borondatezkoak ez diren mugimenduak egitea, artikulazioetako arazoak, ukimen-mugak edo gorputz-adarren baten falta.\nBesoak edo eskuak mugitzeko zailtasunak edo ezintasunak dituztenek beren beharrei egokitutako gailuak erabiltzen dituzte Interneten nabigatzeko: teklatu bereziak, buruarekin mugitzen diren saguak, ahoarekin kontrolatzen diren seinalatzaileak, hizketa ezagutzeko sistemak, begiradari jarraitzen diotenak eta beste hainbat dispositibo.\nNabigatzaile, sistema eta plataforma anitz ditugu aukeratzeko, adibidez dispositibo eramangarriak, eta funtsezkoa da web gunea aukera horietatik guztietatik erabil erraza izatea. Irudian, Nokiaren 770 Internet Tablet gailua.\nHorregatik guztiagatik, pertsona horiek polikiago nabigatzen dute Interneten, eta, besteak beste, formularioak betetzeko denbora gehiago behar izaten dute. Ondorioz, arazoak izaten dituzte denbora-mugak dituzten web guneekin, tabuladorearen bidezko nabigazioa baimentzen ez duten formularioekin edo saguaren ordez teklatua erabiltzeko aukera ematen ez duten nabigatzaile eta baliabideekin. Horien erruz, nabigazioa neketsua eta zaila bihurtzen da.\nGaur egun ez da oso ohikoa, baina gerta liteke ahotsa beharrezkoa izatea web gune batean edo aplikazio batean sartzeko, hizketa ezagutzeko sistema duelako. Kasu horietan, web gunea irisgarria izateko, beharrezkoa da datuak sartzeko beste bitarteko batzuk eskuragai izatea, adibidez teklatua.\nPuntu honetara helduta, ezagutza- arazoez eta arazo neurologikoez ere ez dugu ahantzi behar. Sail honetan, anitz arazo-mota biltzen dira, esaterako, dislexia. Dislexia duten pertsonek irakurtzeko arazoak izaten dituzte, eta, horregatik, irakurtzeko zailtasunari irtenbidea emateko, pantaila-irakurgailuak erabiltzen dituzte. Baina, horretarako, ezinbestekoa da irudiek eta elementu grafikoek dagozkien deskribapenak eta horien ordezko testuak edukitzea.\nArreta jartzeko zailtasuna duten lagunek, berriz, animazioak eta soinuak dituzten web guneekin izan ditzakete arazoak, edukian arreta jartzea oztopatzen dietelako. Beraz, horiek desgaitzeko erak eskuragarri egon behar du. Horretaz aparte, komenigarria da web gunea argi egituratzea.\nBuru-sagu bat. Horrelakoak erabiltzen dituzte eskuak mugitu ezin dituztenek.\nBestalde, ikasteko zailtasuna dutenek denbora gehiago beharko dute ziur asko web gunean nabigatzeko. Pertsona horientzat neketsuak eta gaitzak izan daitezke behar ez denean hizkera zaila erabiltzen duten web guneak, egitura argia eta koherentea ez dutenak, edo edukia osatzeko grafikorik erabiltzen ez dutenak.\nAipatu diren neurri horiek baliagarriak izan daitezke bestelako ezagutza-arazo, arazo neurologiko, memoria-arazo edo adimen- eta emozio-arazoetan.\nEntzun eta ikusizko flashek eta distirek eraginda krisialdiak jasan ditzakete epilepsia duten lagunek. Horrenbestez, garrantzitsua da gehiegikeriarik ez egitea animazio eta objektuekin, eta ezinbestekoa da desgaitzeko era errazak eskuragarri egotea.\nIrisgarritasuna lortzeko jarraibideak\nDiseinuari uko egin gabe, web guneen informazioa irisgarria izan dadin beharrezkoa den malgutasuna lortzeko arauak, ereduak eta estandarrak definitu dira. Arau horiek hiru multzotan bildu dira, irisgarritasun-maila txikienetik handienera: A, AA eta AAA.\nWeb guneak A, AA eta AAA irisgarritasun-mailen arabera sailkatzen dira.\nWeb gune bakoitza irisgarritasun-maila horien arabera sailkatzen da. Aurreneko mailan sartu diren arauak bete gabe, Interneteko erabiltzaile-talde batzuek ezin izango lukete web gunearen informazioa jaso. Bigarren lehentasun-mailakoak bete ezean, berriz, Interneteko erabiltzaile batzuentzat oso zaila eta neketsua izango litzateke web gunearen informazioa jasotzea. Hirugarren eta azken lehentasun-mailan sartu diren arauak bete ezean, azkenik, litekeena da Interneteko erabiltzaile batzuek zailtasunen bat aurkitzea web gunearen informazioa jasotzeko orduan.\nLaburpen gisa, hona hemen web gune irisgarriak lortzeko neurri garrantzitsu batzuk: XHTML eta CSS lengoaia estandarra eta zuzena erabiltzea; taulen bidez ez maketatzea; irudiei ordezko testua eranstea eta, beharrezkoa bada, ordezko deskribapen bat ematea; markorik ez erabiltzea; flash animaziorik eta antzeko baliabiderik ez erabiltzea web gune osoak garatzeko; eta erabiltzen badira, ez daitezela oso distiratsuak izan, eta izan ditzatela beti desgaitzeko eta saihesteko ordezko bideak; web gune malguak garatzea, diseinua desegokitu gabe estiloak eta letren tamainak aldatu ahal izateko.\nWeb guneen irisgarritasuna sustatzeko eta bermatzeko asmoz jaio zen web guneen irisgarritasuna lortzeko ekimena, WAI izenekoa (Web Accessibility Initiative). Ekimen horrek hainbat arlotan egiten du lan: web teknologiak irisgarritasunerako baliabideak dituela ziurtatzen du, irisgarritasunerako urratsak garatzen ditu, web guneak ebaluatzeko eta zuzentzeko baliabideak garatzen ditu, trebakuntza, ikerketa eta zabalkundea bultzatzen ditu... WAIk enpresen, ezinduen, ikerketa-erakundeen, eta gobernuen arteko lankidetza ahalbidetzen du.\nBide horretan, herrialde askotan derrigorrezko legeak garatu dituzte dagoeneko erakunde publikoen web guneen irisgarritasuna ziurtatzeko, eta diru-laguntza programak ere martxan jarri dira gainerako entitate edo enpresen web gune irisgarrietarako.\nLaguntza teknikoak dira ezinduek eginkizun batzuetan lagungarri gisa erabil ditzaketen produktuak. Laguntza teknikorik gabe, ezingo lituzkete eginkizun horiek bete, edo nekez egingo lituzkete. Hona hemen horietariko produktu batzuen zerrenda:\n- Ordezko teklatua: sistema eragilean egikaritzen diren aparteko programak izan daitezke, edo dispositibo fisikoak. Haiei esker, teklatu estandarretik egin ezin daitezkeen ekintza batzuk gauza daitezke. Eragingailu horien artean daude, besteak beste: teklen arteko tarte handiagoa edo txikiagoa duten teklatuak; teklen arteko bereizleak, tekla bati baino gehiagori batera ez sakatzeko; pantailako teklatuak; begiaren mugimenduaren bidez erabiltzeko teklatuak; eta putz- eta xurgapen-kommutadoreak.\n- Braillea eta braille-lerroa: braille-lerro dinamikoek dinamikoki jaisten eta igotzen diren ziriak dituen eragingailu mekanikoa erabiltzen dute. Horrela, ASCII karaktereak azaltzen dituzte 8 puntuko braille-bertsioaren bitartez.\nRobotikerrek ONCErentzat garatutako haririk gabeko braille-teklatua.\n- Pantaila handitzeko tresnak: programa hauek pantailaren zati bat handitzen dute, lupak izango balira bezala, bistaratzea errazteko edo hobetzeko.\n- Soinu-mezuak: Gorrei soinu-oharrak eman direla jakinarazten dieten ikusizko mezuak dira.\n- Pantaila-irakurgailuak: Pantailaren testua irakurtzen duten eta gero braille-lerro batean edo ozenki azaltzen duten dispositiboak dira\n- Hizketa-ezagutza: Datuak sartzeko beste aukera bat da, teklatua erabili beharrean.\n- Testu-nabigatzaileak: Testu nabigatzaileek web gunearen edukiaren testua eta irudien ordezko testua erakusten dute, eta sagu edo teklatuaren bidez nabigatu daiteke esteketan zehar. Lynx eta W3M dira ezagunenak, eta itsuek erabiltzen dituzte, pantaila-irakurgailuarekin batera.\n- Ahots-nabigatzaileak: Komandoak eta eginkizunak ahotsaren bidez gauzatzeko aukera ematen dute; batzuek web guneen edukiak ozenki irakurtzen dituzte.\n- Tabuladorearen bidezko nabigazio egituratua: web gune bateko estekek tabuladorearen bidezko nabigazio egituratua egiteko aukera ematen badute, oso erabilgarria izan daiteke zenbait dispositibo --esaterako saguak-- erabil ez ditzaketen lagunentzat.\nWeb guneen irisgarritasuna neurtzeko baliabideak\n- Web gunea irisgarria den jakiteko, W3C-k zehazturiko estandarrei jarraituta garatu den egiaztatu behar da lehenbizi. Horretarako, http://validator.w3.org/ web orria erabil daiteke. Orri horretako baliabideak erakusten du web gunea estandarren arabera zuzena den.\n- Irisgarritasunaren azterketa sakonagoa egiteko, hautatzen dugun mailaren arabera, TAW baliabidea erabil daiteke, ingelesez nahiz gaztelaniaz. Helbide honetan dago: http://www.tawdis.net/. http://valet.webthing.com/access/url.html helbidean bada beste baliabide bat. Ingelesez dago.\n- Web gunea pantaila-bereizmen ezberdinetan ikusi nahi izanez gero, hona jo dezakegu: http://www.1-hit.com/all-in-one/screensize.htm\n- Nabigatzaile ezberdinetan ikusteko, http://www.dejavu.org/emulator.htm idatzi beharko dugu gure nabigatzailean.\n- Web gunea testu-nabigatzaile batean nola ikusten den jakiteko (edonor balia daiteke Lynx testu-nabigatzailearen emuladoreaz):\n- Koloreak bereizteko zailtasunak dituen jendeak web gunea nola ikusten duen jakiteko: http://www.vischeck.com/vischeck/vischeckURL.php\nAsurmendi Sainz, Jabier


Irvine (Eskozia) - Wikipedia, entziklopedia askea.\nScottish council area Iparraldeko Ayrshire\nArtikulu hau Eskoziako hiriari buruzkoa da; beste esanahietarako, ikus «Irvine».\nIrvine, Eskoziako gaeleraz: Irbhinn eta eskozieraz: Irvin, Eskozia hego-mendebaldeko udalerria da, Iparraldeko Ayrshire eskualdeko hiriburua. 2011ko erroldaren arabera 33.698 biztanle ditu. Mendebaldean dagoen Kilwinningekin batera 50.000 biztanletik gora osatzen du.\n4 Irvinetar ezagunak\nIrvineko badiaren ertzean dago, Clydeko fiordoan. Hondartza zabalak ditu eta Arran uhartearen ikuspegi itzela. Irvine ibaia itsasoratzen da bertan. Annick erreka arrantzaleku ezaguna da.\nHerriaren ondoan dagoen Dreghorn herrixka Europan etengabe populatua izan den toki zaharrenetakoa da, Mesolito garaikoa baita. Burdin Aroan ere gotorlektuak ugari izan ziren inguruan.\nErdi Aroan Eskoziako eskualde garrantzitsuenetakoa izan zen, bertan baitzegoen Militarren egoitza nagusia eta Lord High Constable of Scotland buruzagia, horregatik Eskoziako lehenengotako hiriburua izan zen. 1372an errege burgo titulua eskuratu zuen Ayrrekin borroka baitzuen Cunninghame eta Largseko baroierrien jabegoa lortzeko. Garai hartan hiru aintzira zeuden inguruan, Trindlemoss, Scotts eta Irvine, baina XVII mendearen bukaeran drainatu egin ziren.\nIrvineko kaia Eskoziako garrantzitsuenetakoa izan zen baina Glasgowko merkatariek Greenock eta Port Glasgow hobetsi zituztenean gainbehera iritsi zitzaion. Ontziola bat ere bazuen Bigarren Mundu Gerra garaira arte iraun zuena.\n1960 hamarkadan Eskoziako beste hainbat hirirekin gertatu zen bezala 1966an Irvine berria (New Town) planifikatu zuen gobernuak. 1970 hamarkadan zerbitzuak gehitu ziren eta ofizialki 1996an bukatu zen New Town-en zabalkundea.\nRobert Burns olerkariaren estatua.\nIrvinetar ezagunak[aldatu | aldatu iturburu kodea]\nNicola Sturgeon, politikaria\nJack McConnell, politikaria\nMultimedia: Irvine, North Ayrshire\nIparraldeko Ayrshireko udalerriak\nOrriaren azken aldaketa: 21 maiatza 2021, 18:08.


2021-2022 ikasturtea bukatu berri, Iberre eta Ander deunako gazteak Sopelako udaletxetik pasatu ziren urtean zehar Eskola Agenda 2030aren baitan egindako lana aurkeztera. Eskola Agenda 2030 proiektua...\n2022eko apirilaren 04a\nGarbigune Mugikor batek hondakinen bilketa egokia eta selektiboa hurbilduko du Sopelara\nGarbigune mugikorra Akilino Arriola kalean egongo da, metro-geltokiaren aurrean, apirilaren 7tik 21era arte. Ohiko garbiguneetara joateko aukera emateaz gain, udal-mugarte barruan bertan ere egin ahal izatea...\nKontsulta publikoa hamar egun baliodunekoa izango da, 2022ko ekainaren 13tik 27ra arte. Epe horretan, interesdunek beren iritziak eta ekarpenak aurkeztu ahal izango dituzte ezarritako lekuetan. Sopelako...\n“UK Argi eta Garbi” ekimenaren helburu nagusia Uribe Kostako ikastetxeetako ikasleek birziklatzeko edukiontziak behar bezala erabiltzen ikastea da. Guztira, ingurumen-hezkuntzako 35 jarduera egingo dira azarora arte...\n2022eko martxoaren 31a\nKiribile elkarteak Barinatxeko itsaslabarreko bi putzuak mantentzeko eta kontserbatzeko lanak burutu ditu\nJoan den otsailean, Sopelako Kiribile ingurumen-elkarteko boluntarioek Barinatxeko itsaslabarrean dauden bi putzuak mantentzeko eta kontserbatzeko lanak egin zituzten, apo lasterkariaren habitat potentziala baita.Anfibio horrek Aizkorriko...\nEraztun Berdea Sopelako ingurune naturala eta kulturala zaintzeko proiektu bat bezala aurkezten da, eragile instituzional, politiko eta sozialen arteko lankidetza konstruktiboan garatua, udalerri hobe bat...\nSopelako Udaleko eta Kiribile elkarteko ordezkariek Zarauzko Eraztun Berde Urdina ezagutu dute\nPasa den ostegunean Kiribile elkarteko, Sopelako Udaleko eta Uribe Kosta Mankomunitateko ordezkariak Zarautzen izan ziren, bertako Eraztun Berde Urdina bisitatu eta haren inguruko lehen eskuko...\n2022eko martxoaren 09a\nMankomunitateak apirilean hasiko du papera eta kartoia jasotzeko kontratu berria, hobekuntzekin zerbitzuan\nBerrikuntza nagusien artean, aipatzekoak dira kontratuari atxikitako langileak gehitu eta atez ateko zerbitzua indartuko dela 7 udalerri mankomunatuetako 159 saltokietan. Horretarako, Uribe Kostako Zerbitzu Mankomunitateak 476.520...\nZabalik da inguru minguru tailerretan izena emateko epea\nOrrialdea 1-(e)tik 10-(e)ra